Proposta għalREGOLAMENT TAL-PARLAMENT EWROPEW U TAL-KUNSILL dwar ir-rekwiżiti prudenzjali għall-istituzzjonijiet ta’ kreditu u ditti tal-investiment (Test b'rilevanza għaż-ŻEE) /* KUMM/2011/0452 finali */





MEMORANDUM TA’ SPJEGAZZJONI 1. Kuntest tal-att propost 1.1. Ir-raġunijiet għall-proposta u l-objettivi tagħha Il-firxa tal-kriżi finanzjarja esponiet riskji inaċċettabbli li jappartjenu għar-regolazzjoni attwali tal-istituzzjonijiet finanzjarji. Skont l-istimi tal-FMI, it-telf relatat mal-kriżi li sar mill-istituzzjonijiet ta’ kreditu Ewropej bejn l-2007 u l-2010 jqarreb it-€1 triljun jew 8% tal-PDG tal-UE. Sabiex terġa’ tinkiseb l-istabilità fis-settur bankarju u jkun żgurat li l-kreditu jkompli bil-fluss fl-ekonomija reali, kemm l-UE kif ukoll l-Istati Membri adottaw firxa wiesgħa ta’ miżuri mingħajr preċedent biċ-ċittadini finalment iħallsu l-kont relatat. F’dan il-kuntest, sa Ottubru 2010 l-Kummissjoni approvat €4.6 triljun ta’ miżuri ta’ għajnuna mill-istat lill-istituzzjonijiet finanzjarji li minnhom aktar minn €2 triljun intużaw b’mod effettiv fl-2008 u l-2009. Il-livell tal-appoġġ fiskali pprovdut lill-istituzzjonijiet ta’ kreditu jeħtieġ li jkun akkumpanjat minn riforma robusta li tindirizza d-defiċenzi regolatorji esposti matul il-kriżi. F’dan ir-rigward, il-Kummissjoni diġà pproponiet għadd ta’ emendi għal-leġiżlazzjoni bankarja li daħlu fis-seħħ fl-2009 (CRD II) u fl-2010 (CRD III). Din il-proposta fiha elementi żviluppati u miftehma globalment tal-istandards tal-kapital u l-likwidità tal-istituzzjonijiet ta’ kreditu magħrufa bħala Basel III u tarmonizza dispożizzjonijiet oħra tal-leġiżlazzjoni attwali. L-għażliet regolatorji li saru huma spjegati fid-dettall fit-Taqsima 5 ta’ hawn taħt. Id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu fiha dispożizzjonijiet relatati mill-qrib mal-aċċess għall-attività tan-negozju tal-istituzzjonijiet ta’ kreditu (bħad-dispożizzjonijiet li jirregolaw l-awtorizzazzjoni tan-negozju, l-eżerċizzju tal-libertà tal-istabiliment, is-setgħat tal-awtoritajiet superviżorji tal-Istati Membri domiċiljari u ospitanti f'dan ir-rigward, u r-rieżami superviżorju tal-istituzzjonijiet ta' kreditu). Dawn l-elementi huma koperti mill-proposta għal Direttiva dwar l-aċċess għall-attività tan-negozju tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u d-ditti tal-investiment li magħha l-proposta preżenti tifforma pakkett. Madankollu, id-Direttiva 2006/48/KE u b’mod partikolari l-annessi tagħha jistipulaw ukoll ir-regoli prudenzjali. Sabiex ikunu approssimati aktar id-dispożizzjonijiet leġiżlattivi li jirriżultaw mit-traspożizzjoni tad-Direttivi 2006/48/KE u 2006/49/KE fid-dritt nazzjonali u sabiex ikun żgurat li l-istess regoli prudenzjali japplikaw direttament għalihom, li jkun essenzjali għall-funzjonament tas-suq intern, dawn ir-regoli prudenzjali jkunu s-suġġett ta’ din il-proposta għal Regolament. Għal raġunijiet ta’ ċarezza, din il-proposta tgħaqqad ukoll ir-rekwiżiti prudenzjali dwar l-istituzzjonijiet ta’ kreditu u d-ditti tal-investiment, b'dawn tal-aħħar jiġu indirizzati fid-Direttiva 2006/49/KE. 1.1.1. Problemi indirizzati – elementi ġodda skont Basel III Il-proposta hija mfassla biex tittratta d-defiċenzi regolatorji fl-oqsma li ġejjin: Immaniġjar tar-riskju tal-likwidità (il-Parti Sitta): Il-prattiki eżistenti tal-immaniġjar tar-riskju tal-likwidità intwerew mill-kriżi li mhumiex adegwati biex jagħrfu r-riskji marbuta mat-titolizzazzjoni "originate-to-distribute", l-użu ta’ strumenti finanzjarji kumplessi u l-fiduċja fl-iffinanzjar b’mod wiesa’ bi strumenti ta’ matutità ta' terminu qasir. Dan ikkontribwixxa għall-falliment ta’ diversi istituzzjonijiet finanzjarji u mmina b’mod qawwi s-saħħa finanzjarja ta’ ħafna oħrajn, hedded l-istabilità finanzjarja u nneċessita appoġġ pubbliku. Waqt li għadd ta’ Stati Membri attwalment jimponu xi forma ta’ standard regolatorju kwantitattiv għal-likwidità, fil-livell tal-UE ma jeżisti l-ebda trattament regolatorju armonizzat espliċitu biżżejjed tal-likwidità ta' terminu qasir u ta' terminu twil. Id-diversità fl-istandards nazzjonali attwali xxekkel il-komunikazzjoni bejn l-awtoritajiet superviżorji u timponi kost addizzjonali ta’ rrapportar fuq l-istituzzjonijiet transfruntieri. Definizzjoni ta’ kapital (il-Parti Tnejn Titolu I): L-istituzzjonijiet daħlu fil-kriżi b’kapital ta’ kwantità u kwalità mhux suffiċjenti. Minħabba r-riskji li ffaċċjaw, ħafna istituzzjonjiet ma kellhomx ammonti suffiċjenti ta’ strumenti tal-kapital tal-ogħla kwalità li jistgħu jassorbu t-telf b'mod effettiv meta jfeġġ u jgħinu biex jippreservaw l-sitituzzjoni bħala negozju avvjat. Strumenti kapitali ibridi ta’ Grad 1 (ibridi), li preċedentement kienu meqjusa bħala assorbenti tat-telf fuq bażi ta’ negozju avvjat instabu li ma kinux effettivi fil-prattika. Strumenti kapitali ta’ Grad 2 ma kinux kapaċi jwettqu l-funzjoni tagħhom li jassorbu t-telf meta l-istituzzjoni ssir insolventi minħabba li l-istituzzjonijiet ħafna drabi ma tħallewx ifallu. Il-kwalità tal-istrumenti kapitali meħtieġa biex jassorbu t-telf mhux mistenni minn riskji fil-portafoll tan-negozjar instab li kienet għolja daqs dik tar-riskji fil-portafoll mhux ta' negozjar, u l-istrumenti kapitali ta’ Grad 3 instabu li ma kinux ta’ kwalità għolja biżżejjed. Biex tkun issalvagwardjata l-istabilità finanzjarja, f’ħafna pajjiżi l-gvernijiet ipprovdew appoġġ bħal qatt qabel lis-settur bankarju. Armonizzazzjoni insuffiċjenti fl-UE tad-definizzjoni ta’ kapital kienet katalist għal din is-sitwazzjoni, bi Stat Membri differenti jwettqu approċċi differenti b’mod sinifikanti għall-elementi tal-kapital li għandhom ikunu esklużi jew esklużi mill-fondi proprji. F’kombinazzjoni mal-fatt li l-proporzjonijiet regolatorji ma rriflettewx akkuratement il-kapaċità ta’ istituzzjoni li tassorbi t-telf, dan immina l-kapaċità tas-suq li jivvaluta akkuratement u konsistentement is-solvenza tal-istituzzjoniet tal-UE. Din nissel instabilità finanzjarja amplifikata fl-UE. Riskju ta’ kreditu tal-kontroparti (il-Parti Tlieta t-Titolu II il-Kapitolu 6): Il-kriżi rivelat numru ta’ defiċenzi fit-trattament regolatorju attwali tar-riskju ta’ kreditu tal-kontroparti li jitnissel minn attivitajiet li jiffinanzjaw id-derivati, ir-repo u t-titoli. Hija wriet li d-dispożizzjonijiet eżistenti ma żgurawx ġestjoni xierqa u kapitalizzazzjoni adegwata għal dan it-tip ta’ riskju. Ir-regoli attwali wkoll ma pprovdewx inċentivi biżżejjed biex iċaqalqu kuntratti ta’ derivati barra l-borża ikklerjati fuq livell bilaterali għal ikklerjar multilaterali permezz ta’ kontropartijiet ċentrali. Alternattivi, diskrezzjonijiet u armonizzazzjoni (ir-Regolament kollu): Fl-2000, seba’ direttivi bankarji ġew ssostitwiti b’Direttiva waħda. Din id-Direttiva ġiet riformulata fl-2006 waqt l-introduzzjoni tal-qafas ta’ Basel II fl-UE. Minħabba f’hekk, id-dispożizzjonijiet attwali jinkludu numru sinifikanti ta’ alternattivi u diskrezzjonijiet. Barra minn hekk, l-Istati Membri tħallew jimponu regoli aktar stretti minn dawk tad-Direttiva. Bħala riżultat, hemm livell għoli ta’ diverġenza li jkun partikolarment ta’ piż għall-impriżi li joperaw b’mod transfruntier. Din tnissel ukoll nuqqas ta’ ċarezza ġuridika u kundizzjonijiet inekwi. 1.1.2. L-objettivi tal-proposta L-għan ġenerali ta’ din l-inizjattiva huwa li jkun żgurat li tissaħħaħ l-effikaċja tar-regolazzjoni tal-kapital ta’ istituzzjoni fl-UE u l-impatti avversi tagħha fuq il-protezzjoni tad-depożitant u l-proċikliċità tas-sistema finanzjarja tkun limitata waqt li tinżamm il-pożizzjoni kompetittiva tal-industrija bankarja tal-UE. 1.2. Il-kuntest ġenerali Il-kriżi finanzjarja tat bidu għal sforz komuni fl-UE u fuq livell internazzjonali biex jiġu żviluppati politiki effettivi biex ikunu ttrattati l-problemi sottostanti. Grupp ta’ Livell Għoli ppresedut mis-Sur de Larosière ppropona rakkomandazzjonijiet għal riforma tas-superviżjoni u regolazzjoni finanzjarja Ewropea. Dawn ġew elaborati aktar f’Komunikazzjoni tal-Kummissjoni f’Marzu 2009. Din il-proposta fiha diversi reviżjonijiet tal-politika li jkunu elenkati fi pjan ta’ azzjoni dettaljat inkluż f’din il-Komunikazzjoni. Fuq livell globali, id-Dikjarazzjoni tal-G-20 tat-2 ta’ April 2009 wasslet l-impenn biex tkun indirizzata l-kriżi bi sforzi konsistenti fuq livell internazzjonali biex tittejjeb il-kwantità u l-kwalità tal-kapital fis-sistema bankarja, tkun introdotta miżura supplimentari mhux ibbażata fuq ir-riskju biex trażżan l-ingranaġġ, ikun żviluppat qafas għal bafers ta’ likwidità aktar qawwija f’istituzzjonijiet finanzjarji u jkunu implimentati r-rakkomandazzjonijiet tal-Bord għall-Istabilità Finanzjarja (FSB) biex tiġi mmitigata l-proċikliċità. B'respons għall-mandat mogħti mill-G-20, f’Settembru 2009 il-Grupp tal-Gvernaturi tal-Banek Ċentrali u l-Kapijiet tas-Superviżjoni (GHOS), il-korp ta’ sorveljanza tal-Kumitat ta’ Basel dwar is-Superviżjoni Bankarja (BCBS) [1], wasal fi ftehim dwar għadd ta’ miżuri biex tissaħħaħ ir-regolazzjoni tas-settur bankarju. Dawn il-miżuri ġew approvati mill-FSB u mill-mexxejja tal-G-20 fis-Summit tagħhom f’Pittsburgh tal-24-25 ta’ Settembru 2009. F’Diċembru 2010, il-BCBS ħareġ regoli dettaljati dwar standards regolatorji globali ġodda dwar l-adegwatezza kapitali u l-likwidità ta’ istituzzjoni ta’ kreditu, li kollettivament jissejħu Basel III. Din il-proposta tirrelata direttament mal-istandards regolatorji inklużi f’Basel III. Il-Kummissjoni, fil-kapaċità tagħha bħala osservatur għall-BCBS, kienet qed taħdem mill-qrib ħafna mal-BCBS fuq l-iżvilupp ta’ dawn l-istandards, inkluża l-valutazzjoni tal-impatt tagħhom. Konsegwentement, il-miżuri proposti jsegwu fedelment is-sustanza tal-prinċipji ta’ Basel III. Sabiex jinkiseb l-objettiv doppju ta’ titjib tar-reżiljenza tas-sistema finanzjarja globali u li jkunu żgurati kundizzjonijiet ekwi, huma importanti li s-sett aktar robust ta’ rekwiżiti prudenzjali jkun applikat b’mod konsistenti madwar id-dinja. Fl-istess waqt, fil-proċess tal-iżvilupp ta’ din il-proposta leġiżlattiva, il-Kummissjoni għamlet sforzi partikolari biex tiżgura li ċerti speċifitajiet u kwistjonijiet Ewropej ikunu indirizzati b’mod adegwat. F’dan il-kuntest, huwa importanti li wieħed jiftakar li fl-UE, mhux bħal xi ekonomiji maġġuri oħra, l-applikazzjoni tal-prinċipji regolatorji miftehma globalment taħt l-awspiċji tal-BCBS mhijiex ristretta biss għal banek attivi fuq livell internazzjonali. Dawn l-istandards fl-UE huma applikati fis-settur bankarju kollu, u jkopru l-istituzzjonijiet ta’ kreditu kollha u b’mod ġenerali d-ditti ta’ investiment ukoll. Kif huwa spjegat aktar fit-Taqsima 4.2, l-UE dejjem qieset li tali approċċ biss jista’ jipprovdi kundizzjonijiet ekwi tabilħaqq fl-UE, waqt li jimmassimizza l-benefiċċji assoċjati ma’ stabilità finanzjarja. Din hija waħda mir-raġunijiet għaliex ċerti adattamenti tal-prinċipji ta’ Basel III, li jistgħu jindirizzaw b’mod adegwat l-ispeċifitajiet u kwistjonijiet Ewropej, jidher li jkunu ġġustifikati. Madankollu, dawn l-adattamenti jibqgħu konsistenti man-natura u l-objettivi tar-riforma ta’ Basel III. F’kuntest aktar wiesa’ għandu jkun innotat li waħda mill-prijoritajiet tal-Kummissjoni fir-riforma tar-regolamenti tas-servizzi finanzjarji tal-UE kienet li jiġi żgurat li s-settur bankarju jkun jista’ jwettaq l-iskop fundamentali tiegħu, jiġifieri li jsellef lill-ekonomija reali u jipprovdi servizzi liċ-ċittadini u lin-negozji fl-Ewropa. F’dan ir-rigward, fit-18 ta’ Lulju, il-Kummissjoni adottat Rakkomandazzjoni dwar l-aċċess għal kont tal-pagamenti bażiku[2]. 2. Riżultati tal-konsultazzjonijiet mal-partijiet interessati u tal-valutazzjonijiet tal-impatt 2.1. Konsultazzjoni mal-partijiet interessati Is-servizzi tal-Kummissjoni segwew mill-qrib u pparteċipaw fix-xogħol tal-fora internazzjonali, b’mod partikolari l-BCBS, li kien inkarigat mill-iżvilupp tal-qafas ta’ Basel III. Il-Kumitat Bankarju Ewropew (KBE) u l-Kumitat tas-Superviżuri Bankarji Ewropej (KSBE), u s-suċċessur tiegħu mill-2011 l-Awtorità Bankarja Ewropea (ABE), kienu involuti u kkonsultati b’mod estensiv. Il-fehmiet tagħhom ikkontribwew għat-tħejjija ta’ din il-proposta u għall-valutazzjoni tal-impatt li jakkumpanjaha. 2.1.1. KSBE Il-KSBE wettaq studju dwar l-impatt kwantitattiv (QIS) komprensiv dwar l-impatt ta’ din il-proposta leġiżlattiva fuq l-industrija bankarja tal-UE. 246 istituzzjoni ta’ kreditu pparteċipaw fl-istudju. Il-KSBE wettaq ukoll konsultazzjonijiet pubbliċi estensivi u f’Ottubru 2008 ssottometta parir tekniku fil-qasam tal-għażliet u d-diskrezzjonijiet nazzjonali. 2.1.2. Grupp ta’ Ħidma ta’ CRD Fil-qasam tal-alternattivi u d-diskrezzjonijiet nazzjonali, bejn l-2008 u l-2011, is-servizzi tal-Kummissjoni organizzaw sitt laqgħat tal-Grupp ta’ Ħidma tad-Direttivi dwar ir-Rekwiżiti Kapitali (GĦDRK), li l-membri tiegħu huma nnominati mill-KBE. Barra minn hekk, is-sottogruppi tal-GĦDRK fl-oqsma tal-likwidità, id-definizzjoni tal-kapital, il-proporzjon ta’ ingranaġġ u r-riskju ta’ kreditu tal-kontroparti wettqu wkoll xogħol saħansitra f’livell aktar tekniku. 2.1.3. Konsultazzjonijiet pubbliċi oħra Il-Kummissjoni wettqet erba’ konsultazzjonijiet pubbliċi fl-2009, l-2010 u l-2011, li jkopru l-elementi kollha ta’ din il-proposta. F’April 2010, is-servizzi tal-Kummissjoni mexxew seduta ta’ smigħ pubblika u miftuħa dwar din il-proposta li għaliha attendew il-gruppi tal-partijiet interessati kollha. Ir-rispons għall-konsultazzjonijiet pubbliċi u l-fehmiet espressi fis-seduta ta’ smigħ pubblika huma riflessi fir-rapport tal-valutazzjoni tal-impatt li jakkumpanja. Risponsi individwali jkunu disponibbli fuq is-sit tal-internet tal-Kummissjoni. Barra minn hekk, il-Kummissjoni wettqet konsultazzjonijiet separati mal-industrija, inkluż mal-Grupp ta’ Esperti dwar Kwistjonijiet Bankarji (GEKB) stabilit mill-Kummissjoni u diversi assoċjazzjonijiet tal-industrija bankarja tal-UE u istituzzjonijiet individwali. 2.2. Valutazzjoni tal-impatt B’kollox ġew ivvalutati u mqabbla 27 alternattiva ta’ politika bil-għan li jiġu indirizzati l-kwistjonijiet differenti identifikati[3]. It-tabella ta’ hawn taħt telenka l-alternattivi individwali li tqiesu fi ħdan kull sett ta’ politika u tikklassifikahom skont l-effikaċja[4] u l-effiċjenza[5] relattivi tagħhom fir-rigward tal-ilħuq ta’ objettivi tal-politika relevanti ta’ terminu twil. L-alternattivi ippreferuti, identifikati fuq il-bażi ta’ din il-klassifikazzjoni, huma enfasizzati u diskussi fil-bqija ta’ din it-taqsima. Sett ta’ Alternattiva ta’ Politika Sett || Alternattivi Ta’ Politika || Kriterji għal Tqabbil bejn l-Alternattivi ta’ Politika Effikaċja || Effiċjenza Seddaq l-adegwatezza tar-rekwiżiti kapitali || Seddaq l-immaniġjar tar-riskji tal-banek || Impedixxi l-opportunitajiet ta’ arbitraġġ regolatorju || Seddaq iċ-ċarezza ġuridika || Naqqas il-piż tal-konformità || Seddaq kundizzjonijiet ekwi || Seddaq il-koperazzjoni u l-konverġenza superviżorji || Allinja r-rekwiżiti prudenzjali għal SIFIs mar-riskji li jnisslu || Naqqas iċ-ċikliċità tar-rekwiżiti tal-provviżjonament u l-kapital Proporzjon Likwidità - Kopertura tal-Likwidità (LCR) || Żomm l-approċċ attwali || 3 || 3 || || || || || || || || 3 Introduċi LCR kif speċifikat fil-konsultazzjoni pubblika ta’ Frar 2010 || 2 || 2 || || || || || || || || 1 Introduċi l-LCR adottata mill-Kumitat ta’ Basel soġġetta għal perjodu ta’ osservazzjoni || 1 || 1 || || || || || || || || 2 Proporzjon Likwidità –Iffinanzjar Stabbli Nett (NSFR) || Żomm l-approċċ attwali || 3 || 3 || || || || || || || || 3 Introduċi NSFR kif speċifikat fil-konsultazzjoni pubblika ta’ Frar 2010 || 2 || 2 || || || || || || || || 2 Introduċi l-NSFR adottata mill-Kumitat ta’ Basel soġġetta għal perjodu ta’ osservazzjoni || 1 || 1 || || || || || || || || 1 Eliġibilità ta’ strumenti kapitali u l-applikazzjoni ta’ aġġustamenti regolatorji || Żomm l-approċċ attwali || 5 || 5 || 5 || || || 5 || || 5 || 5 || 5 Immodifika biss il-kriterji tal-eliġibilità kif speċifikat fil-konsultazzjoni pubblika ta’ Frar 2010 || 4 || 4 || 4 || || || 4 || || 4 || 4 || 4 Immodifika l-kriterji tal-eliġibilità u l-aġġustamenti regolatorji kif speċifikat fil-konsultazzjoni pubblika ta’ Frar 2010 || 1-3 || 1-3 || 1-3 || || || 2-3 || || 1 || 1-3 || 3 Immodifika l-kriterji tal-eliġibilità u l-aġġustamenti regolatorji fl-approċċ ta’ Basel || 1-3 || 1-3 || 1-3 || || || 2-3 || || 2-3 || 1-3 || 2 Immodifika l-kriterji tal-eliġibilità u l-aġġustamenti regolatorji fuq il-bażi tal-approċċ ta’ Basel b’xi aġġustamenti għal speċifiċitajiet tal-UE || 1-3 || 1-3 || 1-3 || || || 1 || || 2-3 || 1-3 || 1 Riskju ta’ kreditu tal-kontroparti (CCR) || Żomm l-approċċ attwali || 3 || 3 || || || || || || 3 || 3 || 3 Seddaq ir-rekwiżit ta’ CCR || 2 || 2 || || || || || || 2 || 2 || 2 Seddaq ir-rekwiżiti ta’ CCR u ddifferenzja t-trattament tal-iskoperturi lil Kontropartijiet Ċentrali || 1 || 1 || || || || || || 1 || 1 || 1 Proporzjon ta’ ingranaġġ || Żomm l-approċċ attwali || 3 || 3 || || || || || || || 3 || 3 Introduċi proporzjon ta’ ingranaġġ kif speċifikat fil-konsultazzjoni pubblika ta’ Frar 2010 || 2 || 2 || || || || || || || 2 || 2 Wettaq monitoraġġ estensiv tal-proporzjon ta’ ingranaġġ || 1 || 1 || || || || || || || 1 || 1 Bafers kapitali || Żomm l-approċċ attwali || 4 || 4 || || || || || || || 4 || 4 Bafer kapitali ta’ konservazzjoni || 1-2 || 1-3 || || || || || || || 3 || 2-3 Bafer kapitali kontroċikliku || 3 || 1-3 || || || || || || || 1-2 || 2-3 Bafer kapitali doppju || 1-2 || 1-3 || || || || || || || 1-2 || 1 Ġabra unika tar-regoli || Żomm l-approċċ attwali || || || 4 || 4 || 4 || 4 || 4 || || || 4 Armonizzazzjoni minima || || || 3 || 3 || 1-3 || 3 || 3 || || || 1-3 Armonizzazzjoni massima || || || 1-2 || 1 || 1-3 || 1 || 1 || || || 1-3 Armonizzazzjoni massima b’xi eċċezzjonijiet || || || 1-2 || 2 || 1-3 || 2 || 2 || || || 1-3 Għażla ta’ strument ta’ politika || Emenda s-CRD || || || 2 || 2 || 2 || || 2 || || || 2 Illimita l-kamp tal-applikazzjoni tas-CRD u pproponi regolament || || || 1 || 1 || 1 || || 1 || || || 1 L-iskala tal-gradazzjoni tal-alternattivi: 1=l-aktar effikaċi / effiċjenti, 5=l-inqas effikaċi / effiċjenti 2.2.1. Miżuri tal-politika individwali Immaniġjar tar-riskju tal-likwidità (il-Parti Sitta): Biex titjieb ir-reżiljenza ta' terminu qasir tal-profil tar-riskju tal-likwidità tal-istituzzjonijiet finanzjarji, sejjer jiġi introdott il-Proporzjon tal-Kopertura tal-Likwidità (LCR) wara perjodu ta’ osservazzjoni u analiżi fl-2015. L-LCR sejjer jeħtieġ li l-istituzzjonijiet iqabblu l-flussi ta’ ħruġ nett tal-likwidità matul perjodu ta’ 30 jum b'bafer ta’ assi likwidi ta’ ‘kwalità għolja’. Il-flussi ta’ ħruġ koperti (id-denominatur) se jkun jirrifletti l-iskossi speċifiċi għall-istituzzjoni u sistemiċi mibnija fuq ċirkostanzi reali mġarrba fil-kriżi finanzjarja globali. Id-dispożizzjonijiet rigward il-lista tal-assi likwidi ta’ kwalità għolja (in-numeratur) biex ikopru dawn il-flussi ta’ ħruġ għandhom jiżguraw li dawn l-assi jkunu ta’ kreditu u likwidità ta’ kwalità għolja. Fuq il-bażi tad-definizzjoni tal-LCR inkluża f’Basel III, il-konformità ma' dan ir-rekwiżit mistennija tipproduċi benefiċċji annwali netti fil-PDG fil-medda ta’ 0.1 % sa 0.5 %, minħabba tnaqqis fil-frekwenza mistennija ta’ kriżijiet sistemiċi. Biex ikunu indirizzati l-problemi ta’ finanzjament li jitnisslu mill-ispariġġ fil-maturità tal-assi -obbligazzjonijiet, il-Kummissjoni se tqis li tipproponi Proporzjon ta’ Ffinanzjar Stabbli Nett (NSFR) wara perjodu ta’ osservazzjoni u analiżi fl-2018. L-NSFR sejjer jeħtieġ lill-istituzzjonijiet li jżommu struttura ta’ finanzjament stabbli fuq medda ta’ sena f’xenarju estiż ta’ stress għal kumpaniji speċifiċi bħal pereżempju tnaqqis sinifikanti fil-profittabilità jew fis-solvenza tagħhom. Għal dan il-għan, l-assi attwalment iffinanzjati u kwalunkwe obbligi kontinġenti ta’ finanzjament ikunu jridu jikkorrispondu, sa ċertu punt, ma’ sorsi ta’ finanzjament stabbli. Definizzjoni ta’ kapital (il-Parti Tnejn): Il-proposta tibni fuq il-bidliet magħmula fis-CRD2 biex jissaħħu aktar il-kriterji għall-eliġibilità tal-istrumenti kapitali. Barra minn hekk, tintroduċi armonizzazzjoni sinifikanti tal-aġġustamenti magħmula fl-ekwità kontabilistika sabiex ikun stabilit l-ammont tal-kapital regolatorju li jkun prudenti li jkun rikonoxxut għal finijiet regolatorji. Din id-definizzjoni armonizzata ġdida ser tkabbar b’mod sinifikanti l-ammont tal-kapital regolatorju li jkun meħtieġ li jinżamm mill-istituzzjonijiet. Ir-rekwiżiti ġodda għal kapital regolatorju f’negozji avvjati - Ekwità Komuni Grad 1 u kapital ta’ Grad 1 – sejrin jiġu implimentati gradwalment bejn l-2013 u l-2015. L-aġġustamenti prudenzjali ġodda wkoll sejrin jiġu introdotti gradwalment, 20 % kull sena mill-2014, u jaslu sa 100 % fl-2018. Dispożizzjonijiet ta’ anterjorità ta’ aktar minn 10 snin se japplikaw ukoll għal ċerti strumenti kapitali sabiex dan iwassal biex tkun żgurata tranżizzjoni bla skossi għar-regoli l-ġodda. Riskju ta’ kreditu tal-kontroparti (il-Parti Tlieta, it-Titolu II, il-Kapitolu 6): Ir-rekwiżiti għall-immaniġjar u l-kapitalizzazzjoni tar-riskju ta’ kreditu tal-kontroparti sejrin jissaħħu. L-istituzzjonijiet sejrin ikunu soġġetti għal addebitament kapitali addizzjonali għal telf potenzjali assoċjat mad-deterjorament fl-affidabilità kreditizja ta’ kontroparti. Dan se jippromwovi prattiki sodi fl-immaniġjar ta' dan ir-riskju u jirrikonoxxi l-iħħeġġjar tiegħu u dan jippermetti lill-istituzzjonijiet sabiex jimmitigaw l-impatt ta’ din l-imposta ta’ kapital. L-ippeżar tar-riskju fuq l-iskoperturi għall-istituzzjonijiet finanzjarji fir-rigward tas-settur korporattiv mhux finanzjarju sejjer jiżdied. Din l-emenda mistennija tinkoraġġixxi d-diversifikazzjoni tar-riskju ta’ kontroparti fost l-istituzzjonijiet aktar żgħar u, b’mod ġenerali, għandha tikkontribwixxi għal inqas interkonnettività bejn l-istituzzjonijiet kbar jew sistemikament importanti. Il-proposta sejra ttejjeb ukoll l-inċentivi għall-ikklerjar ta’ strumenti barra l-borża permezz ta’ kontropartijiet ċentrali. Dawn il-proposti mistennija jaffettwaw l-aktar lill-akbar istituzzjonijiet tal-UE, minħabba li r-riskju ta’ kreditu tal-kontroparti huwa relevanti biss għall-banek b’attivitajiet sinifikanti ta’ ffinanzjar ta’ derivati barra l-borża u titoli. Proporzjon ta’ ingranaġġ (il-Parti Sebgħa): Sabiex tkun limitata l-konċentrazzjoni eċċessiva ta’ ingranaġġ fuq il-karti bilanċjali ta’ istituzzjonijiet ta’ kreditu u ditti tal-investiment u b’hekk jissaħħaħ il-konteniment taċ-ċikliċità tas-self, il-Kummissjoni tipproponi wkoll li jkun introdott proporzjon ta’ ingranaġġ mhux ibbażat fuq ir-riskju. Kif miftiehem mal-BCBS, dan se jkun introdott bħala strument għall-analiżi superviżorja tal-istituzzjonijiet. L-impatti tal-proporzjon sejrin jiġu mmonitorjati bil-għan li jitressaq għal miżura vinkolanti ta’ pilastru wieħed fl-2018, fuq il-bażi ta’ analiżi u kalibrar xierqa, skont il-ftehimiet internazzjonali. Ġabra unika tar-regoli (ir-Regolament kollu): Il-proposta tarmonizza l-approċċi superviżorji nazzjonali diverġenti billi tneħħi kważi għal kollox l-alternattivi u d-diskrezzjonijiet. Xi oqsma speċifiċi ddefiniti sewwa, fejn id-diverġenzi huma dovuti għal kunsiderazzjonijiet ta’ valutazzjoni tar-riskju, l-ispeċifiċitajiet tas-suq jew il-prodott u l-oqfsa ġuridiċi tal-Istati Membri, huma eżentati, biex l-Istati Membri jkunu jistgħu jadottaw regoli aktar stretti. 2.2.2. Strument ta’ politika Din il-proposta tissepara b’mod effettiv ir-rekwiżiti prudenzjali miż-żewġ oqsma l-oħra tad-Direttiva 2006/48/KE u d-Direttiva 2006/49/KE, jiġifieri l-awtorizzazzjoni u s-superviżjoni kontinwa li se jibqgħu f’forma ta’ Direttiva li flimkien ma’ din il-proposta tifforma pakkett. Dan jirrifletti d-differenzi fis-suġġett, in-natura u lil min hija indirizzata. 2.2.3. Impatt kumulattiv tal-pakkett Biex tissupplimenta l-valutazzjoni tal-impatt tagħha stess ta’ Basel III, il-Kummissjoni analizzat numru ta’ studji mħejjija kemm mis-settur pubbliku kif ukoll mis-settur privat. Ir-riżultati ewlenin tagħhom jistgħu jinġabru fil-qosor kif ġej: Din il-proposta flimkien ma’ CRD III hija stmata li żżid l-assi ppeżati għar-riskju ta’ istituzzjonjiet ta’ kreditu kbar b’24.5 % u tal-istituzzjonjiet ta’ kreditu żgħar b’4.1 % biss. Il-ħtieġa li jinġabru fondi proprji ġodda minħabba r-rekwiżit ġdid u l-bafer ta’ konservazzjoni huwa stmata li jlaħħaq €84 biljun sal-2015 u €460 biljun sal-2019. Hemm benefiċċji ekonomiċi netti ta’ terminu twil ċari minn żieda annwali fil-PDG tal-UE fil-medda ta’ 0.3%-2%. Huma jitnisslu minn tnaqqis fil-frekwenza mistennija u l-probabilità ta’ kriżijiet sistemiċi fil-ġejjieni. Huwa stmat li l-proposta se tnaqqas il-probabilità ta’ kriżi sistemika bankarja f’seba’ Stati Membri fil-medda ta’ 29% sa 89% meta l-istituzzjonijiet ta’ kreditu jirrikapitalizzaw għal proporzjon kapitali totali ta’ mill-inqas 10.5%. Barra minn hekk, kapital ogħla, inkluż il-bafer kapitali kontroċikliku, u r-rekwiżiti tal-likwidità għandhom inaqqsu wkoll l-amplitudni taċ-ċikli tan-negozju normali. Dan huwa relevanti b’mod partikolari għall-impriżi żgħar u medji li jkunu relattivament aktar dipendenti minn kumpaniji kbar fuq l-finanzjament minn isituzzjonijiet ta’ kreditu matul iċ-ċiklu ekonomiku. 2.2.4. Piż amministrattiv L-istituzzjonijiet b’aktar attività transfruntiera l-aktar li jibbenefikaw minn armonizzazzjoni tad-dispożizzjonijiet nazzjonali attwali minħabba li l-iffrankar sussegwenti mill-piż amministrattiv huwa mistenni li jnaqqas il-piżijiet tagħhom fir-rigward tal-provvedimenti ta’ Basel III. 3. Monitoraġġ u evalwazzjoni L-emendi proposti huma marbuta mad-Direttivi 2006/48/KE u 2006/49/KE li jippreċedu dan ir-Regolament. Dan ifisser li ż-żewġ elementi tad-Direttiva preċedenti u l-elementi l-ġodda introdotti minn dan ir-Regolament sejrin jiġu mmonitorjati mill-qrib. Il-monitoraġġ tal-proporzjon ta’ ingranaġġ u l-miżuri tal-likwidità ġodda se jkunu soġġetti għal skrutinju partikolari fuq il-bażi tad-dejta tal-istatistika miġbura skont id-dipożizzjonijiet f’din il-proposta. Il-monitoraġġ u l-evalwazzjoni se jseħħu kemm fil-livell tal-UE (ABE/BĊE – Bank Ċentrali Ewropew) kif ukoll fil-livell internazzjonali (BCBS). 4. Elementi ġuridiċi tal-proposta 4.1. Il-bażi ġuridika L-Artikolu 114(1) tat-TFUE jipprovdi l-bażi legali għal Regolament li joħloq dispożizzjonijiet uniformi mmirati lejn il-funzjonament tas-suq intern. Billi l-proposta għal Direttiva [inserit mill-OP] tirregola l-aċċess għall-attività tan-negozji u hija bbażata fuq l-Artikolu 53 tat-TFUE, il-ħtieġa li dawn ir-regoli jkunu sseparati mir-regoli dwar kif dawn l-attivitajiet jitwettqu tiġġustifika l-użu ta’ bażi legali ġdida għal dawn tal-aħħar. Rekwiżiti prudenzjali jistabilixxu l-kriterji għall-valutazzjoni tar-riskju marbuta ma’ ċerti attivitajiet bankarji u tal-fondi meħtieġa bħala kontrobilanċ għal dawn ir-riskji. Bħala tali, huma ma jirregolawx l-aċċess għal attivitajiet li jieħdu depożitu iżda jirregolaw il-mod li bih tali attivitajiet jitwettqu sabiex tkun żgurata l-protezzjoni tad-depożitanti u l-istabilità finanzjarja. Ir-Regolament propost jintegra r-rekwiżiti prudenzjali għall-istituzzjonijiet ta’ kreditu u ditti tal-investiment, li attwalment huma stipulati f’żewġ Direttivi differenti (2006/48/KE u 2006/49/KE), fi strument ġuridiku wieħed, li jissimplifika b’mod konsiderevoli l-qafas ġuridiku applikabbli. Kif ġie enfasizzat hawn fuq (it-taqsimiet 1.1.1 u 2.2.1), id-dispożizzjonijiet attwali jinkludu numru sinifikanti ta’ alternattivi u diskrezzjonijiet u jippermettu lill-Istati Membri sabiex jimponu regoli aktar stretti minn dawk tad-Direttiva 2006/48/KE u d-Direttiva 2006/49/KE. Dan jirriżulta f’livell għoli ta’ diverġenza li joħloq biss problemi għall-finijiet ta’ stabilità finanzjarja kif stipulata fit-taqsima 1.1.1 ta’ hawn fuq, imma jxekkel ukoll il-forniment transfruntier ta’ servizzi u l-istabiliment fi Stati Membri oħra minħabba li kull darba li istituzzjoni tkun tixtieq tistabilixxi operazzjonijiet fi Stat Membru ieħor hija jkolha tivvaluta sett differenti ta’ regoli. Dan joħloq kundizzjonijiet inekwi li jxekklu s-suq intern u jxekklu wkoll iċ-ċarezza legali. Minħabba li l-kodifikazzjonijiet u r-riformulazzjonijiet preċedenti ma wasslux għal tnaqqis ta’ diverġenza, huwa meħtieġ li jkun adottat Regolament sabiex jiġu stabiliti regoli uniformi fl-Istati Membri kollha bil-għan li jkun żgurat il-funzjonament tajjeb tas-suq intern. It-tfassil tar-rekwiżiti prudenzjali f’forma ta’ Regolament jiżgura li dawk ir-rekwiżiti jkunu applikabbli direttament għall-istituzzjonijiet. Dan jiżgura kundizzjonijiet ekwi billi jneħħi r-rekwiżiti nazzjonali diverġenti minħabba t-traspożizzjoni ta’ Direttiva. Ir-Regolament propost se juri b’mod ċar li l-istituzzjonijiet isegwu l-istess regoli fis-swieq kollha tal-UE, u dan se jagħti spinta lill-fiduċja fl-istabilità tal-istituzzjonijiet fl-UE. Regolament jagħti wkoll is-setgħa lill-UE sabiex timplimenta b’aktar ħeffa kwalunkwe tibdiliet fil-ġejjieni, minħabba li l-emendi jkunu japplikaw kważi minnufih wara l-adozzjoni. Dan jagħti s-setgħa lill-UE sabiex tissodisfa l-iskadenzi miftehma fuq livell internazzjonali għall-implimentazzjoni u li ssegwi l-iżviluppi sinifikanti fis-suq. 4.2. Sussidjarjetà Skont il-prinċipji tas-sussidjarjetà u l-proporzjonalità stabiliti fl-Artikolu 5 tat-TFUE, l-objettivi tal-azzjoni proposta ma jistgħux jinkisbu b’mod suffiċjenti mill-Istati Membri u għaldaqstant jistgħu jinkisbu aħjar mill-UE. Id-dispożizzjonijiet ma jmorrux lil hinn min dak li jkun meħtieġ biex jinkisbu l-objettivi segwiti. Azzjoni tal-UE biss tista’ tiżgura li l-istituzzjonijiet u d-ditti tal-investiment li joperaw f’aktar minn Stat Membru wieħed huma soġġetti għall-istess rekwiżiti prudenzjali u b’hekk ikunu żgurati kundizzjonijiet ekwi, tnaqqis fil-kumplessità regolatorja, jiġu evitati spejjeż mhux iġġustifikati tal-konformità għal attivitajiet transfruntieri, tiġi promossa aktar integrazzjoni fis-suq tal-UE u tikkontribwixxi għat-tneħħija ta’ opportunitajiet ta’ arbitraġġ regolatorju. L-azzjoni tal-UE tiżgura wkoll livell għoli ta’ stabilità finanzjarja fl-UE. Dan huwa kkonfermat mill-fatt li r-rekwiżiti prudenzjali stipulati fil-proposta kienu stabiliti fil-leġiżlazzjoni tal-UE għal aktar minn 20 sena. L-Artikolu 288 tat-TFUE jħalli għażla bejn strumenti ġuridiċi differenti. Għaldaqstant, Regolament huwa soġġett għall-prinċipju tas-sussidjarjetà bl-istess mod bħal strumenti ġuridiċi oħra. Is-sussidjarjetà trid tkun ibbilanċjata ma’ prinċipji oħra fit-Trattati bħalma huma l-libertajiet fundamentali. Id-Direttivi 2006/48/KE u 2006/49/KE huma formalment diretti lejn l-Istati Membri iżda eventwalment indirizzati lejn in-negozji. Regolament joħloq kundizzjonijiet aktar ekwi minħabba li jkun direttament applikabbli u m’hemmx ħtieġa li tkun ivvalutata l-leġiżlazzjoni fi Stati Membri oħra qabel jinbeda negozju minħabba li r-regoli jkunu eżattament l-istess. Dan huwa piż inqas għall-istituzzjonijiet. Dewmien fir-rigward tat-traspożizzjoni tad-Direttivi jista’ jkun evitat ukoll bl-adozzjoni ta’ dan ir-Regolament. 4.3. Ir-rwol tal-ABE u l-konformità mal-Artikoli 290 u 291 tat-TFUE F’aktar minn 50 dispożizzjoni ta’ din il-proposta, l-ABE tintalab tissottmetti standards tekniċi regolatorji u tal-implimentazzjoni lill-Kummissjoni sabiex tispeċifika l-kriterji stipulati f’xi dispożizzjonijiet ta’ dan ir-Regolament u sabiex tkun żgurata l-applikazzjoni konsistenti tiegħu. Il-Kummissjoni ngħatat is-setgħa li tadottahom bħala atti delegati u ta’ implimentazzjoni. Fit-23 ta’ Settembru 2009, il-Kummissjoni adottat proposti għal Regolamenti li jistabilixxu l-ABE, l-AEAPX (Awtorità Ewropa tal-Assigurazzjoni u l-Pensjonijiet tax-Xogħol (AEAPX), u l-AETS (Awtorità Ewropea tat-Titoli u s-Swieq) [6]. F'dan ir-rigward il-Kummissjoni tixtieq tfakkar fid-Dikjarazzjonijiet marbuta mal-Artikoli 290 u 291 tat-TFUE li għamlet waqt l-adozzjoni tar-Regolamenti li jistabilixxu l-Awtoritajiet Superviżorji Ewropej skont liema: "Fir-rigward tal-proċess għall-adozzjoni ta' standards regolatorji, il-Kummissjoni tenfasizza l-karattru uniku tas-settur tas-servizzi finanzjarji, b'segwitu għall-istruttura Lamfalussy u rikonoxxuta espliċitament fid-Dikjarazzjoni 39 TFUE. Madankollu, il-Kummissjoni għandha dubji serji kemm ir-restrizzjonijiet fuq ir-rwol tagħha meta tadotta atti delegati u provvedimenti ta' implimentazzjoni jkunu skont l-Artikoli 290 u 291 TFUE." 4.4. Interazzjoni u konsistenza bejn l-elementi tal-pakkett Dan ir-Regolament jifforma pakkett mad-Direttiva proposta [inserit mill-OP]. Dan il-pakkett jissostitwixxi d-Direttivi 2006/48/KE u 2006/49/KE. Dan ifisser li kemm id-Direttiva kif ukoll ir-Regolament sejrin jittrattaw kemm l-istituzzjonijiet ta’ kreditu kif ukoll id-ditti tal-investiment. Attwalment, dawn tal-aħħar huma sempliċiment ‘annessi’ mad-Direttiva 2006/48/KE mid-Direttiva 2006/49/KE. Parti kbira minnha sempliċiment fiha referenzi għad-Direttiva 2006/48/KE. Għaldaqstant, it-twaħħid tad-dipożizzjonijiet applikabbli għaż-żewġ negozji fil-pakkett sejjer itejjeb il-qari tad-dispożizzjonijiet li jirregolawhom. Barra minn hekk, l-annessi estensivi tad-Direttivi 2006/48/KE u 2006/49/KE sejrin ikunu integrati fit-termini leġiżlattivi, u b’hekk l-applikazzjoni tagħhom issir aktar sempliċi. Regolamenti prudenzjali applikabbli direttament għall-istituzzjonijiet qed jiġu inklużi fil-proposta għal Regolament. Fil-proposta għal Direttiva baqa' dispożizzjonijiet rigward l-awtorizzazzjoni tal-istituzzjonijiet ta’ kreditu u l-eżerċizzju tal-libertà tal-istabiliment u l-moviment liberu tas-servizzi. Dan ma jkunx jikkonċerna lid-ditti tal-investiment, minħabba li d-drittijiet u l-obbligi korrispondenti huma regolati mid-Direttiva 2004/39/KE ('MiFiD'). Il-prinċipji ġenerali tas-superviżjoni tal-istituzzjonijiet, li jkunu indirizzati lill-Istati Membri, u jeħtieġu t-traspożizzjoni u l-eżerċizzju tad-diskrezzjoni, sejrin jibqgħu ukoll fid-Direttiva. Dan jinkludi b’mod partikolari l-iskambju ta’ informazzjoni, it-tqassim tal-kompiti bejn is-superviżuri tal-pajjiż domiċiljari u dak ospitanti u l-eżerċizzju tas-setgħat ta’ sanzjonar (li sejrin jiġu introdotti għall-ewwel darba). Id-Direttiva xorta tkun tinkludi d-dispożizzjonijiet li jirregolaw l-istħarriġ superviżjorju fuq l-istituzzjonijiet mill-awtoritajiet kompetenti tal-Istati Membri. Dawn id-dispożizzjonijiet jissupplimentaw ir-rekwiżiti prudenzjali ġenerali stabiliti fir-Regolament għall-istituzzjonijiet permezz ta’ arranġamenti individwali li jiġu deċiżi mill-awtoritajiet kompetenti bħala riżultat tal-isħarriġ superviżorju kontinwu tagħhom ta’ kull istituzzjoni ta’ kreditu u ta’ kull ditta tal-investiment individwali. Il-medda ta’ tali arranġamenti superviżorji tkun stabilita fid-Direttiva minħabba li l-awtoritajiet kompetenti għandhom ikunu jistgħu jeżerċitaw il-ġudizzju tagħhom rigward liema arranġamenti jiġu imposti. Dan jinkludi l-proċessi interni fi ħdan istituzzjoni li b’mod partikolari jikkonċernaw ir-rekwiżiti tal-immaniġjar tar-riskji u tal-governanza korporattiva li qegħdin jiġu introdotti għall-ewwel darba. 5. Spjegazzjoni dettaljata tal-proposta u tqabbil ma’ Basel III Biex tiżgura applikazzjoni bilanċjata ta’ Basel III għall-istituzzjonijiet tal-UE, il-Kummissjoni kellha tagħmel diversi għażliet regolatorji, li jkunu spjegati f’dan il-Kapitolu. 5.1. Armonizzazzjoni massima (ir-Regolament kollu) Hija neċessarja armonizzazzjoni massima biex tinkiseb ġabra tabilħaqq unika tar-regoli. Rekwiżiti aktar stretti mhux adattati u mhux koordinati fi Stati Membri individwali jistgħu jirriżultaw fiċ-ċaqliq tal-iskoperturi u r-riskji sottostanti għas-settur bankarju parallel jew minn Stat Membru tal-UE għal Stat Membru ieħor. Barra minn hekk, il-valutazzjonijiet tal-impatt imwettqa mill-Kumitat ta’ Basel u l-Kummissjoni Ewropea huma bbażati fuq il-proporzjonijiet kapitali speċifiċi adottati. Mhuwiex ċert x’se jkun l-impatt potenzjali f’termini ta’ spejjeż u tkabbir fil-każ ta’ rekwiżiti kapitali ogħla f’wieħed jew aktar mill-Istati Membri, potenzjalment imwessa’ permezz ta’ mekkaniżmu ta’ “tiġrija għall-ewwel post” fl-UE. Jekk ikun hemm il-ħtieġa ta’ rekwiżiti prudenzjali aktar stretti fil-livell tal-UE, għandu jkun hemm modi kif il-ġabra unika tar-regoli tiġi mmodifikata temporanjament kif jixraq. Il-Kummissjoni għandha tadotta att delegat li jkabbar għal perjodu limitat il-livell tar-rekwiżiti kapitali, il-piżijiet tar-riskju ta’ ċerti skoperturi, jew għandha timponi rekwiżiti prudenzjali aktar stretti, għall-iskoperturi kollha jew għal skoperturi għal settur, reġjun jew Stat Membru wieħed jew aktar, fejn dan ikun neċessarju biex ikunu indirizzati l-bidliet fl-intensità tar-riskji mikroprudenzjali u makroprudenzjali li jitnisslu mill-iżviluppi fis-suq li jfiġġu wara d-dħul fis-seħħ ta’ dan ir-Regolament, b’mod partikolari fuq ir-rakkomandazzjoni jew l-opinjoni tal-BERS. Din il-proposta u l-proposta li takkumpanjaha għad-Direttiva diġà fihom tliet possibilitajiet għall-awtoritajiet kompetenti biex jindirizzaw preokkupazzjonijiet makroprudenzjali fil-livell nazzjonali. – għal għoti ta' self iggarantit minn proprjetà immobbli, l-Istati Membri jistgħu jaġġustaw ir-rekwiżiti kapitali; – l-Istati Membri jistgħu jimponu rekwiżiti kapitali addizzjonali lil istituzzjonijiet individwali jew gruppi ta’ istituzzjonijiet meta jkun iġġustifikat minn ċirkustanzi speċifiċi skont ’l hekk imsejħa ‘Pilastru 2’; – l-Istati Membri jistabilixxu l-livell tal-bafer kapitali kontroċikliku, li jirrifletti r-riskji makroekonomiċi speċifiċi fi Stat Membru partikolari. Dan attwalment jimmodifika r-rekwiżiti kapitali sa punt sinifikanti. Barra minn hekk, l-Istati Membri se jkunu jistgħu jantiċipaw uħud mir-regoli aktar stretti ġodda bbażati fuq Basel III matul il-perjodu tranżizzjonali, jiġifieri jimplimentawhom b’mod aktar rapidu mill-pass stabilit f’Basel III. 5.2. Definizzjoni tal-kapital (il-Parti Tnejn) 5.2.1. Tnaqqisiet f'parteċipazzjonijiet sinifikanti f’entitajiet tal-assigurazzjoni u konglomerati finanzjarji Basel III tirrikjedi lil banek attivi fuq livell internazzjonali sabiex inaqqsu mill-investimenti sinifikanti f’fondi proprji tagħhom f’kumpaniji tal-assigurazzjoni mhux konsolidati. Dan għandu l-għan li jiżgura li bank ma jkunx jista’ jgħodd fil-fondi proprji tiegħu l-kapital użat minn sussidjarja tal-assigurazzjoni. Għal gruppi li jinkludu negozju bankarju jew ta’ investiment u negozju tal-assigurazzjoni sinifikanti, id-Direttiva 2002/87/KE dwar Konglomerati Finanzjarji, tipprovdi regoli speċifiċi biex ikun indirizzat tali ‘għadd doppju’ tal-kapital. Id-Direttiva 2002/87/KE hija bbażata fuq prinċipji miftehma fuq livell internazzjonali għat-trattament tar-riskju fis-setturi kollha. Din il-proposta ssaħħaħ il-mod kif dawn ir-regoli għal Konglomerati Finanzjarji għandhom japplikaw għal gruppi ta’ kumpaniji bankarji u tal-investiment, biex tkun żgurata l-applikazzjoni robusta u konsistenti tagħhom. Kwalunkwe bidliet oħra li huma neċessarji sejrin jiġu indirizzati fl-analiżi tad-Direttiva 2002/87/KE, mistennija fl-2012. 5.2.2. Fondi proprji tal-ogħla kwalità – il-kriterji, it-tneħħija gradwali u l-anterjorità Skont Basel III, l-istrumenti ta’ fondi proprji tal-ogħla kwalità għal banek attivi fuq livell internazzjonali li jkunu kumpaniji b’ishma konġunti jridu jinkludu biss “ishma ordinarji” li jissodisfaw kriterji stretti. Din il-proposta timplimenta dawn il-kriterji stretti ta' Basel III. Hija ma tirrestrinġix il-forma ġuridika tal-element ta’ kapital tal-ogħla kwalità maħruġ minn istituzzjonijiet strutturati bħala kumpaniji b’ishma konġunti għal ishma ordinarji. Id-definizzjoni ta’ ishma ordinarji tvarja skont il-liġi tal-kumpaniji nazzjonali. Il-kriterji stretti stabiliti f’din il-proposta se jiżguraw li strumenti tal-ogħla kwalità biss jiġu rikonoxxuti bħala l-forma tal-ogħla kwalità ta’ kapital regolatorju. Skont dawn il-kriterji, l-istrumenti biss li jkunu ta’ kwalità għolja bħall-ishma ordinarji se jkunu jistgħu jikkwalifikaw għal dan it-trattament. Sabiex tkun żgurata t-trasparenza sħiħa tal-istrumenti rikonoxxuti, il-proposta teħtieġ lill-ABE li tiġbor, iżżomm u tippubblika lista tat-tipi ta’ strumenti rikonoxxuti. Basel III tipprovdi tnaqqis gradwali fuq 10 snin għal ċerti strumenti maħruġa minn kumpaniji mhux b’ishma konġunti li ma jissodisfawx ir-regoli l-ġodda. B’konsistenza mal-emendi magħmula għal fondi proprji mid-Direttiva 2009/111/KE, u l-ħtieġa li jkun żgurat it-trattament konsistenti tal-forom legali differenti ta’ kumpanija, din il-proposta (il-Parti Għaxra, it-Titolu 1, il-Kapitolu 2) testendi tali anterjorità wkoll għall-istrumenti tal-ogħla kwalità maħruġa minn kumpaniji b’ishma konġunti li ma jkunux ishma komuni, u l-kontijiet tal-primjum azzjonarju relatati Basel III tippermetti li l-istrumenti li ma jissodisfawx ir-regoli ġodda li jkunu nħarġu qabel it-12 ta’ Settembru 2010 jitneħħew gradwalment mill-kapital regolatorju, sabiex tkun żgurata tranżizzjoni bla skossi għar-regoli l-ġodda. Din hija meqjusa bħala ‘d-data tal-għeluq’ għall-arranġamenti tranżizzjonali. L-istrumenti kollha li ma jissodisfawx ir-regoli l-ġodda li jinħarġu wara d-data tal-għeluq se jkunu esklużi b’mod sħiħ mill-kapital regolatorju mill-2013. Din il-proposta tistabilixxi d-data tal-għeluq għad-data tal-adozzjoni ta’ din il-proposta mill-Kummissjoni. Dan huwa meħtieġ sabiex ikun evitat li l-proposta tkun meħtieġa li tkun applikata b’mod retroattiv, li legalment ma jkunx fattibbli. 5.2.3. Impriża mutwali, banek koperattivi u istituzzjonijiet simili Basel III tiżgura li r-regoli l-ġodda jistgħu jiġu applikati għal strumenti kapitali tal-ogħla kwalità ta’ kumpaniji mhux b’ishma konġunti - pereżempju impriżi mutwali, banek koperattivi u istituzzjonijiet simili. Din il-proposta tispeċifika f’aktar dettall l-applikazzjoni tad-definizzjoni ta’ Basel III ta’ kapital għall-istrumenti kapitali tal-ogħla kwalità maħruġa minn kumpaniji mhux b’ishma konġunti. 5.2.4. Interess minoritarju u ċerti strumenti kapitali maħruġa minn sussidjarji Interess minoritarju huwa l-kapital ta’ ċerti sussidjarji li jkun fil-pussess ta' azzjonist minoritarju minn barra l-grupp. Basel III tirrikonoxxi l-interess minoritarju – u ċertu kapital regolatorju maħruġ minn sussidjarji - iżda sal-punt li dawk is-sussidjarji jkunu istituzzjonijiet (jew soġġetti għall-istess regoli) u l-kapital jintuża biex ikunu ssodisfati r-rekwiżiti kapitali u l-Bafer Kapitali ta' Konservazzjoni, bafer kapitali ġdid li jimponi restrizzjonijiet ġodda fuq il-ħlas tad-dividendi u ċerti kupuni u bonusijiet. Il-bafer kapitali ġdid l-ieħor – il-Bafer Kontroċikliku – huwa strument makroprudenzjali importanti, li jista’ jkun impost mis-superviżuri biex jimmoderaw jew ikabbru l-għoti ta’ self f’fażijiet differenti taċ-ċiklu tal-kreditu. Din il-proposta tistabilixxi proċessi robusti tal-UE għall-kordinazzjoni tal-użu mill-Istati Membri tal-Bafer Kontroċikliku. L-approċċ stabilit f’din il-proposta għall-interess minoritarju u ċertu kapital ieħor maħruġ minn sussidjari jagħti rikonoxximent meta jintuża l-Bafer Kontroċikliku. Dan jirrikonoxxi l-importanza tal-bafer u l-kapital użat biex jissodisfaha, u jneħħi diżinċentiv potenzjali sabiex il-bafer ikun meħtieġ. . 5.2.5. Tnaqqis ta’ ċerti Assi ta’ Taxxa Differita (DTAs). DTA huwa assi fil-karta bilanċjali li jista' jintuża biex titnaqqas l-ispiża tat-taxxa fuq l-introjtu f’xi perjodu sussegwenti. Basel III tispeċifika li ċerti DTAs ma jeħtiġux tnaqqis mill-kapital. Din il-proposta tikkjarifika li tali DTAs, li jinkludu dawk li awtomatikament jinqalbu fi pretensjoni fuq l-istat meta kumpanija tagħmel telf, ma jeħtieġux li jitnaqqsu, meta l-abilità tagħhom li jassorbu t-telf skont il-ħtieġa kienet żgurata. 5.3. Trattament ta’ skoperturi speċifiċi (il-Parti Tlieta, it-Titolu II, il-Kapitolu 2) 5.3.1. Trattament ta’ skoperturi għall-SMEs Skont id-dritt attwali tal-UE, il-banek jistgħu jibbenefikaw minn piżijiet tar-riskju preferenzjali applikati għal skoperturi għall-SMEs. Dan it-trattament preferenzjali se jkompli jseħħ saħansitra taħt Basel III kif ukoll skont l-abbozz tal-proposta. Rekwiżiti kapitali ta’ benefiċċju akbar għal skoperturi għall-SMEs ikunu jeħtieġu l-ewwel nett reviżjoni tal-qafas internazzjonali ta’ Basel. Din il-kwistjoni hija soġġetta għal klawżola ta’ rieżami fil-proposta. Huwa kruċjali li l-piżijiet tar-riskju tal-għoti ta’ self lill-SMEs jiġu vvalutati bir-reqqa. Għal din ir-raġuni, l-ABE hija mitluba tanalizza u tirrapporta sal-1 ta’ Settembru 2012 dwar il-piżijiet tar-riskju attwali, tittestja l-possibiltajiet ta’ tnaqqis, u tqis xenarju bi tnaqqisa ta’ terz fir-rigward tas-sitwazzjoni attwali. F’dan ir-rigward, il-Kummissjoni għandha l-ħsieb li tirrapporta lill-Parlament Ewropew u l-Kunsill dwar din l-analiżi u li tressaq proposti leġiżlattivi għar-reviżjoni tal-piż tar-riskju għall-SMEs, kif ikun jixraq. Barra minn hekk, il-Kummissjoni, f’konsultazzjoni mal-ABE, fi żmien 24 xahar wara d-dħul fis-seħħ ta’ dan ir-Regolament, sejra tirrapporta dwar l-għoti ta' self lil impriżi żgħar u medji u persuni fiżiċi u għandha tissottometti dan ir-rapport lill-Parlament Ewropew u lill-Kunsill flimkien ma’ kwalukwe proposta xierqa. 5.3.2. Trattament ta’ skoperturi li jitnisslu mill-attivitajiet tal-finanzjament tal-kummerċ Il-BCBS mistenni jiffinalizza l-fehmiet tiegħu dwar jekk rekwiżiti kapitali ta’ benefiċċju akbar għall-finanzjament tal-kummerċ għandhomx ikunu stabiliti biss lejn tmiem l-2011. Konsegwentement, dan mhuwiex rifless f’din il-proposta, iżda ddaħħlet dispożizzjoni għal klawżola ta’ rieżami dwar it-trattament ta’ dawk l-iskoperturi. 5.4. Riskju ta’ kreditu tal-kontroparti (il-Parti Tlieta, it-Titolu II, il-Kapitolu 6) F’Basel III, il-banek se jkunu meħtieġa jżommu kapital addizzjonali kontra r-riskju li l-kwalità kreditizja ta’ kontroparti tkun tista’ tiddeterjora. Din il-proposta se tintroduċi din l-allokazzjoni ta’ kapital ġdida. Madankollu, Basel III tirrikonoxxi t-telf li bank iniżżillu l-valur bil-quddiem b’impatt immedjat fuq il-kont tal-profitt u t-telf (aġġustamenti mġarrba fil-valwazzjoni tal-kreditu) biss sa estent limitat ħafna. Fuq il-bażi tar-respons għall-konsulatzzjoni mill-Kummissjoni fi Frar/Marzu 2011 dwar din il-kwistjoni u bl-appoġġ tal-maġġoranza kbira tal-Istati Membri, din il-proposta sejra tippermetti lill-banek li jużaw l-approċċ avvanzat għal riskju tal-kreditu rikonoxximent ikbar, għalkemm prudenti, ta’ tali telf u għaldaqstant jirriflettu aħjar il-prattika komuni ta’ proviżjonament għal telf fil-ġejjieni eżerċitat minn ħafna banek tal-UE. 5.5. Likwidità (il-Parti Sitta) 5.5.1. Rekwiżit ta’ Kopertura tal-Likwidità Il-Kummissjoni hija impenjata bis-sħiħ li tasal għal Rekwiżit ta’ Kopertura tal-Likwidità sal-2015. Fl-istess waqt, l-inċertezzi rigward konsegwenzi potenzjali mhux intenzjonati u l-perjodu ta’ osservazzjoni ta’ Basel III għandhom jittieħdu b’serjeta kbira. L-elementi li ġejjin jiżguraw l-introduzzjoni ta’ rekwiżit vinkolanti biss wara rieżami xieraq: – rekwiżit ġenerali li jibda japplika mill-2013 għall-banek biex iżommu kopertura tal-likwidita xierqa bħala l-ewwel pass; – l-obbligu ta’ rapport lill-awtoritajiet nazzjonali dwar l-elementi meħtieġa biex ikun ivverifikat li jżommu kopertura tal-likwidità xierqa fuq il-bażi tal-format tal-irrapportar uniformi żviluppat mill-Awtorità Bankarja Ewropea sabiex jiġu ttestjati l-kriterji ta’ Basel III; – is-setgħa lill-Kummissjoni li tispeċifika aktar ir-Rekwiżit ta’ Kopertura tal-Likwidità f’konformità mal-konklużjonijiet mill-perjodu ta’ osservazzjoni u l-iżviluppi internazzjonali. Li tkun evitata proċedura leġiżlattiva ordinarja twila (permezz ta’ kodeċiżjoni) se tippermetti l-użu massimu tal-perjodu ta’ osservazzjoni u l-kapaċità li l-kalibrar ikun differit għall-aħħar tal-perjodu ta’ osservazzjoni. Ir-rekwiżit ta’ kopertura tal-likwidità, fi ħdan gruppi ta’ istituzzjonijiet ta’ kreditu jew ditti tal-investiment jew it-tnejn, fil-prinċipju se japplika fil-livell ta’ kull istituzzjoni ta’ kreditu jew ditta tal-investiment individwali. B’kuntrast mal-fergħat, li m’għandhomx personalità ġuridika, l-istituzzjonijiet ta’ kreditu jew ditti tal-investiment huma soġġetti għal obbligi ta’ ħlas li jistgħu jwasslu għal flussi ta’ ħruġ ta’ likwidità f’ċirkostanzi ta’ stress. Ma jistax jitqies bħal aċċertat li l-istituzzjonijiet ta’ kreditu jew ditti tal-investiment se jirċievu appoġġ għal-likwidità minn istituzzjonijiet ta’ kreditu jew ditti tal-investiment oħra li jinsabu fl-istess grupp meta jgħaddu minn diffikultajiet biex jissodisfaw l-obbligi ta’ ħlas tagħhom. Madankollu, soġġett għal kundizzjonijiet stretti, l-awtoritajiet kompetenti se jkunu jistgħu jirrinunzjaw għall-applikazzjoni għall-istituzzjonijiet ta’ kreditu jew ditti tal-investiment individwali u jimponu rekwiżit ta’ konsolidazzjoni fuq dawk l-istituzzjonijiet ta’ kreditu jew ditti tal-investiment. Dawk il-kundizzjonijiet stretti jistgħu jinstabu fl-Artikolu 7(1) u jiżguraw, inter alia, li l-istituzzjonijiet ta’ kreditu jew ditti tal-investiment ikunu impenjati, b’mod ġuridikament vinkolanti, li jappoġġjaw lil xulxin u attwalment għandhom il-kapaċità li jagħmlu dan. Fil-każ ta’ grupp b’istituzzjonijiet ta’ kreditu jew ditti tal-investiment f’diversi Stati Membri, l-awtoritajiet kompetenti kollha tal-istituzzjonijiet ta’ kreditu jew ditti tal-investiment individwali jridu, sabiex ir-rinunzja tar-rekwiżiti individwali tkun disponibbli, jaqblu flimkien li l-kundizzjonijiet għar-rinunzja jiġu ssodisfati. F’sitwazzjonijiet transfruntieri bħal dawn, hemm aktar kundizzjonijiet fl-Artikolu 7(2), minbarra l-kundizzjonijiet fl-Artikolu 7(1). Dawn il-kundizzjonijiet addizzjonali jeħtieġu li l-awtoritajiet kompetenti individwali kollha jridu jkunu ssodisfati bl-immaniġjar tal-likwidità tal-grupp u b’kemm likwidità għandhom l-istituzzjonijiet ta’ kreditu jew ditti tal-investiment individwali. Fil-każ ta’ nuqqas ta’ qbil, kull awtorità kompetenti ta’ istituzzjonijiet ta’ kreditu jew ditti tal-investiment individwali se tiddeċiedi waħedha dwar jekk ir-rinunzja għandhiex tapplika. Hemm possibilità oħra li l-ABE twettaq medjazzjoni fil-każ ta’ nuqqas ta’ qbil bejn l-awtoritajiet kompetenti. Madankollu, ir-riżultat tal-medjazzjoni jkun vinkolanti biss rigward il-kundizzjonijiet fl-Artikolu 7(1). L-awtoritajiet kompetenti individwali jkollhom l-aħħar kelma rigward il-kundizzjonijiet fl-Artikolu 7(2), jiġifieri rigward l-adegwatezza tal-immaniġjar tal-likwidità tal-grupp u rigward l-adegwatezza tal-likwidità tal-istituzzjonijiet ta’ kreditu jew ditti tal-investiment individwali. 5.5.2. Rekwiżit ta’ Finanzjament Stabbli Nett Il-Kummissjoni hija impenjata b’mod sħiħ li tilħaq standard minimu dwar ir-Rekwiżit ta’ Finanzjament Stabbli Nett sal-1 ta’ Jannar 2018. Minħabba li Basel III tistabilixxi perjodu ta’ osservazzjoni sal-2018 f’dan ir-rigward, ikun hemm żmien biżżejjed biex jitħejja rekwiżit ta’ finanzjament stabbli f’forma ta’ proposta ta’ kodeċiżjoni li trid tkun miftehma bejn il-Parlament u l-Kunsill qabel tmiem il-perjodu ta’ osservazzjoni. 5.6. Ingranaġġ (il-Parti Sebgħa) Il-proporzjon ta’ ingranaġġ huwa strument regolatorju ġdid fl-UE. F’konformità ma’ Basel III, il-Kummissjoni ma tipproponix Proporzjon ta’ Ingranaġġ bħala strument vinkolanti f’dan l-istadju imma l-ewwel bħala element addizzjonali li jista’ jkun applikat għal banek individwali fid-diskrezzjoni tal-awtoritajiet superviżorji bil-għan li jgħaddi għal provvediment vinkolanti (‘pilastru wieħed’) fl-2018, fuq il-bażi ta’ rieżami u kalibrar xierqa. L-obbligi tar-rapportar sejrin jippermettu rieżami u deċiżjoni informata fuq l-introduzzjoni tiegħu bħala rekwiżit vinkolanti fl-2018. F’konformità ma’ Basel III, huwa propost li l-istituzzjonijiet jippubblikaw il-Proporzjonijiet ta’ Ingranaġġ tagħhom mill-2015. 5.7. Limitu ta’ Basel I (il-Parti Tlettax) Basel II teħtieġ li jinżamm aktar kapital għal negozju aktar riskjuż milli jkun meħtieġ skont Basel I. Għal negozju inqas riskjuż, Basel II teħtieġ li jinżamm inqas kapital minn Basel I. Dan minħabba li Basel II tfasslet biex tkun aktar sensittiva għar-riskju minn Basel I. Biex ikun evitat li l-banek ikunu soġġetti għal rekwiżiti kapitali baxxi mhux xierqa, Basel II ma tippermettix kapital aktar baxx minn 80 % tal-kapital li kien ikun meħtieġ skont Basel I. Dan ir-rekwiżit spiċċa fi tmiem l-2009, iżda d-Direttiva 2010/76/KE daħħlet mill-ġdid dan ir-rekwiżit sal-aħħar tal-2011. Fuq il-bażi tal-estensjoni ta’ dan ir-rekwiżit mill-BCBS f’Lulju 2009, l-abbozz tal-proposta jdaħħal mill-ġdid dan ir-rekwiżit sal-2015. L-awtoritajiet kompetenti jistgħu, wara li jikkonsultaw lill-ABE, jirrinunzjaw għall-applikazzjoni tal-limitu ta’ Basel I għal istituzzjoni sakemm ir-rekwiżiti kollha għall-użu tal-approċċi avvanzati għar-riskji ta’ kreditu u operazzjonali jiġu ssodisfati. 6. Implikazzjonijiet baġitarji L-ABE se jkollha rwol importanti fl-ilħuq tal-objettiv ta’ dan ir-Regolament, minħabba li l-proposti jitolbuha tiżviluppa aktar minn 50 standard tekniku vinkolanti (STV) rigward diversi kwistjonijiet ta’ politika. Is-STV – li eventwalment ikun approvat mill-Kummissjoni – se jkun kruċjali biex ikun żgurat li d-dispożizzjonijiet ta’ natura teknika ogħla jiġu implimentati b’mod uniformi fl-UE u li l-politiki proposti jaħdmu kif maħsub. Għal dan l-ammont ta’ xogħol sinifikanti, l-ABE sejra tkun teħtieġ aktar riżorsi minn dawk li diġà huma pprovduti fl-ambitu tal-istabiliment tagħha skont ir-Regolament (UE) 1093/2010. Aktar dettalji huma stabiliti fid-dikjarazzjoni finanzjarja leġiżlattiva mehmuża. 2011/0202 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar ir-rekwiżiti prudenzjali għall-istituzzjonijiet ta’ kreditu u ditti tal-investiment (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[7], Waqt li jaġixxu skont il-proċedura leġiżlattiva ordinarja, Billi: (1) Id-Dikjarazzjoni tal-G20 tat-2 ta’ April 2009[8] dwar it-Tisħiħ tas-Sistema Finanzjarja għamlet sejħa għal sforzi konsistenti fuq livell internazzjonali li jkunu mmirati lejn it-tisħiħ, it-trasparenza, ir-responsabilità u r-regolamentazzjoni permezz ta' titjib fil-kwantità u l-kwalità tal-kapital fis-sistema bankarja ladarba jkun żgurat l-irkupru ekonomiku. Id-dikjarazzjoni għamlet appell wkoll għall-introduzzjoni ta’ miżura supplimentari mhux ibbażata fuq ir-riskju li jkun fiha l-akkumulu ta’ ingranaġġ fis-sistema bankarja, u l-iżvilupp ta’ qafas għal bafer tal-likwidità aqwa. Bi tweġiba għall-mandat mogħti mill-G20, f’Settembru 2009, il-Grupp tal-Gvernaturi tal-Banek Ċentrali u l-Kapijiet tas-Superviżjoni (GHOS), il-korp ta’ kontroll tal-Kumitat ta’ Basel dwar is-Superviżjoni Bankarja (BCBS), wasal fi ftehim fuq għadd ta’ miżuri biex tissaħħaħ ir-regolazzjoni tas-settur bankarju. Dawn il-miżuri ġew approvati mill-mexxejja tal-G20 fis-Summit tagħhom f’Pittsburgh tal-24-25 ta’ Settembru 2009 u ġew stabiliti fid-dettall f’Diċembru 2009. F’Lulju u Settembru 2010, il-GHOS ħareġ żewġ avviżi oħra rigward id-disinn u l-kalibrar ta’ dawn il-miżuri ġodda, u f’Diċembru 2010, il-Kumitat ta’ Basel dwar is-Superviżjoni Bankarja (BCBS) ippubblika l-miżuri finali, li jissejħu Basel III. (2) Il-Grupp ta’ Livell Għoli dwar is-Superviżjoni Finanzjarja fl-UE ppresedut minn Jacques de Larosière stieden lill-Unjoni Ewropea biex tiżviluppa sett aktar armonizzat ta’ regolamenti finanzjarji. Fl-ambitu tal-arkitettura superviżorja Ewropea futura, il-Kunsill Ewropew tat-18 u 19 ta’ Ġunju 2009 enfasizza wkoll il-ħtieġa li tkun stabilita ‘Ġabra Unika tar-Regoli Ewropea’ applikabbli għall-istituzzjonijiet ta’ kreditu u d-ditti tal-investiment kollha fis-Suq Uniku. (3) Id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006[9] rigward il-bidu u l-eżerċizzju tan-negozju tal-istituzzjonijiet ta’ kreditu u d-Direttiva 2006/49/KE tal-Parlament Ewropew u tal-Kunsill tal-14 ta’ Ġunju 2006[10] dwar l-adegwatezza tal-kapital ta’ ditti tal-investiment u l-istituzzjonijiet ta’ kreditu ("istituzzjonijiet") ġew emendati b’mod sinifikanti f’diversi okkażjonijiet. Ħafna dispożizzjonijiet tad-Direttivi 2006/48/KE u 2006/49/KE huma applikabbli kemm għall-istituzzjonijiet ta’ kreditu kif ukoll għad-ditti tal-investiment. Sabiex tkun żgurata applikazzjoni koerenti ta’ dawk id-dispożizzjonijiet, ikun meħtieġ li dawn id-dispożizzjonijiet jitwaħħdu f’leġiżlazzjoni ġdida applikabbli kemm għall-istituzzjonijiet ta’ kreditu kif ukoll għad-ditti tal-investiment. Bħala kjarifika, id-dispożizzjonijiet tal-Annessi għal dawk id-Direttivi għandhom jiġu integrati fit-termini normattivi ta’ din il-leġiżlazzjoni ġdida. (4) Dik il-leġiżlazzjoni ġdida għandha tikkonsisti f’żewġ strumenti ġuridiċi differenti, id-Direttiva u dan ir-Regolament. Flimkien, iż-żewġ strumenti ġuridiċi għandhom jifformaw il-qafas ġuridiku li jirregola l-aċċess għall-attività, il-qafas superviżorju u r-regoli prudenzjali għall-istituzzjonijiet ta’ kreditu u d-ditti tal-investiment. Għadaqstant, dan ir-Regolament għandu jinqara flimkien mad-Direttiva. (5) Id-Direttiva [inserit mill-OP], ibbażata fuq l-Artikolu 53 (1) tat-TFUE, għandu jkun fiha d-dispożizzjonijiet rigward l-aċċess għall-attività tal-istituzzjonijiet ta’ kreditu u d-ditti tal-investiment, il-modalitajiet għall-governanza tagħhom, u l-qafas superviżorju tagħhom, bħad-dispożizzjonijiet li jirregolaw l-awtorizzazzjoni tan-negozju, l-eżerċizzju tal-libertà tal-istabiliment u tal-libertà li jkunu pprovduti servizzi, is-setgħat tal-awtoritajiet superviżorji tal-Istati Membri domiċiljari u ospitanti f'dan ir-rigward u d-dispożizzjonijiet li jirregolaw il-kapital inizjali u r-rieżami superviżorju tal-istituzzjonijiet ta' kreditu u d-ditti tal-investiment. (6) Dan ir-Regolament għandu jkun fih ir-rekwiżiti prudenzjali għall-istituzzjonijiet ta’ kreditu u d-ditti tal-investiment li jirrelataw mal-funzjonament tas-swieq tas-servizzi bankarji u finanzjarji u huma maħsuba biex jiżguraw l-istabilità finanzjarja tal-operaturi f’dawk is-swieq kif ukoll livell għoli ta’ protezzjoni tal-investituri u depożitanti. Dan l-att ġuridiku applikabbli direttament għandu l-għan li jikkontribwixxi b’mod determinanti għall-funzjonament bla skossi tas-suq intern u konsegwentement, għandu jkun ibbażat fuq id-dispożizzjonijiet tal-Artikolu 114 tat-TFUE, kif interpretat f’konformità mal-każistika konsistenti tal-Qorti tal-Ġustizzja tal-Unjoni Ewropea. (7) Id-Direttivi 2006/48/KE u 2006/49/KE, għalkemm armonizzaw ir-regoli tal-Istati Membri fil-qasam tas-superviżjoni prudenzjali sa ċertu grad, jinkludu numru sinifikanti ta’ alternattivi u diskrezzjonijiet, u l-Istati Membri għadhom permessi jimponu regoli aktar stretti minn dawk stabiliti minn dawk id-Direttivi. Dan jikkawża diverġenzi bejn ir-regoli nazzjonali b’tali mod li jostakola l-libertajiet fundamentali u b’hekk għandu effett dirett fuq il-funzjonament tas-suq intern u jikkawża tgħawwiġ sinifikanti fil-kompetizzjoni. B’mod partikolari, tali diverġenzi jxekklu l-forniment transfruntier tas-servizzi u l-istabiliment fi Stati Membri oħra minħabba li kull darba jkollhom jiġu vvalutati u ssodisfati regoli differenti mill-operaturi meta jwettqu n-negozju fi Stat Membru ieħor. Barra minn hekk, l-istituzzjonijiet ta’ kreditu u d-ditti tal-investiment awtorizzati fi Stati Membri differenti ta’ spiss ikunu soġġetti għal rekwiżiti differenti, u dan iwassal għal tgħawwiġ sinifikanti fil-kompetizzjoni. Żvilupp diverġenti tal-liġijiet nazzjonali joħloq ostakoli potenzjali u attwali għall-funzjonament bla skossi tas-suq intern minħabba kundizzjonijiet inugwali fl-operat u diffikultajiet għall-istituzzjonijiet ta’ kreditu u d-ditti tal-investiment li joperaw f’sistemi ġuridiċi differenti fl-Unjoni. (8) Sabiex jitneħħew l-ostakli li baqa’ għall-kummerċ u t-tgħawwiġ sinifikanti fil-kompetizzjoni li jirriżultaw minn diverġenzi bejn il-liġijiet nazzjonali u biex ikun evitat li jitnisslu ostakli oħra potenzjali għall-kummerċ u t-tgħawwiġ sinifikanti fil-kompetizzjoni, huwa meħtieġ li jkun adottat Regolament li jistabilixxi regoli uniformi applikabbli fl-Istati Membri kollha. (9) It-tfassil tar-rekwiżiti prudenzjali f’forma ta’ Regolament se jiżgura li dawk ir-rekwiżiti jkunu applikabbli direttament għalihom. Dan se jiżgura kundizzjonijiet uniformi billi jneħħi r-rekwiżiti nazzjonali diverġenti minħabba t-traspożizzjoni tad-Direttiva. Dan ir-Regolament se jfisser li l-istituzzjonijiet isegwu l-istess regoli fl-Unjoni kollha, li se jagħti spinta wkoll lill-fiduċja fl-istabilità tal-istituzzjonijiet ta’ kreditu u d-ditti tal-investiment, speċjalment fi żminijiet ta’ stress. Regolament se jnaqqas ukoll il-kumplessità regolatorja u l-kost tal-konformità tal-kumpaniji speċjalment għall-istituzzjonijiet ta’ kreditu u d-ditti tal-investiment li joperaw fuq bażi transfruntiera, u jikkontribwixxi għall-eliminazzjoni ta’ tgħawwiġ fil-kompetizzjoni. Fir-rigward tal-pekuljarità tas-swieq tal-proprjetà immobbli li jkunu kkaratterizzati minn żviluppi ekonomiċi u differenzi ġuriżdizzjonali li jkunu speċifiċi għall-Istati Membri, reġjuni jew żoni lokali, l-awtoritajiet kompetenti għandhom ikunu jistgħu jistabilixxu piżijiet tar-riskju ogħla jew li japplikaw kriterji aktar stretti bbażati fuq l-esperjenza ta’ inadempjenza u l-iżviluppi tas-suq mistennija għall-iskoperturi koperti minn ipoteki fuq proprjetà immobbli f’oqsma speċifiċi. (10) L-Istati Membri għandu jkollhom is-setgħa li jżommu jew jintroduċu dispożizzjonijiet nazzjonali fejn dan ir-Regolament ma jipprevedix regoli uniformi sakemm dawk id-dispożizzjonijiet nazzjonali ma jkunux f’kontradizzjoni mad-dritt tal-Unjoni jew ma jimminawx l-applikazzjoni tagħhom. (11) Meta l-Istati Membri jadottaw linji gwida ta’ firxa ġenerali, b’mod partikolari f’oqsma fejn l-adozzjoni mill-Kummissjoni ta’ abbozzi ta’ standards tekniċi hija pendenti, dawk il-linji gwida m’għandhomx jikkontradixxu d-dritt tal-Unjoni jew jimminaw l-applikazzjoni tiegħu. (12) Dan ir-Regolament ma jipprevenix lill-Istati Membri milli jimponu rekwiżiti ekwivalenti fuq impriżi li ma jaqgħux fil-kamp ta’ applikazzjoni tiegħu. (13) Ir-rekwiżiti prudenzjali ġenerali stabiliti f’dan ir-Regolament huma ssupplimentati b’arranġamenti individwali li jiġu deċiżi mill-awtoritajiet kompetenti bħala riżultat tar-rieżami superviżorju kontinwu tagħhom ta’ kull istituzzjoni ta’ kreditu u ta’ kull ditta tal-investiment individwali. L-ambitu ta’ tali arranġamenti superviżorji għandu jiġi stabilit f’Direttiva minħabba li l-awtoritajiet kompetenti għandhom ikunu jistgħu jeżerċitaw il-ġudizzju tagħhom rigward liema arranġamenti għandhom jiġu imposti. (14) Dan ir-Regolament m’għandux jaffettwa l-abilità tal-awtoritajiet kompetenti li jimponu rekwiżiti speċifiċi skont r-rieżami superviżorju u l-proċess ta’ evalwazzjoni stabiliti fid-Direttiva [inserit mill-OP] li għandhom jitfasslu skont il-profil ta’ riskju speċifiku tal-istituzzjonijiet ta’ kreditu u ditti tal-investiment. (15) Ir-Regolament (UE) Nru 1093/2010 tal-Parlament Ewropew u tal-Kunsill tal- 24 ta’ Novembru 2010 li jistabilixxi Awtorità Superviżorja Ewropea[11], stabilixxa l-Awtorità Bankarja Ewropea (ABE). Dak ir-Regolament għandu l-għan li jtejjeb il-kwalità u l-konsistenza tas-superviżjoni nazzjonali u jsaħħaħ is-superviżjoni ta’ gruppi transfruntieri. (16) Ir-Regolament (UE) Nru 1093/2010 jeħtieġ lill-ABE li taġixxi fi ħdan il-kamp ta’ applikazzjoni tad-Direttivi 2006/48/KE u 2006/49/KE. L-ABE hija meħtieġa wkoll li taġixxi fil-qasam tal-attivitajiet tal-istituzzjonijiet ta’ kreditu u d-ditti tal-investiment fir-rigward ta’ kwistjonijiet mhux koperti direttament f’dawk id-Direttivi, sakemm tali azzjonijiet huma meħtieġa biex tkun żgurata l-applikazzjoni effettiva u konsistenti ta’ dawk l-atti. Dan ir-Regolament għandu jqis ir-rwol u l-funzjoni tal-ABE u jħaffef l-eżerċizzju tas-setgħat tal-ABE stabiliti f’dak ir-Regolament. (17) Rekwiżiti finanzjarji ekwivalenti għall-istituzzjonijiet ta’ kreditu u ditti tal-investiment huma meħtieġa biex ikunu żgurati salvagwardji simili għal min ifaddal u kundizzjonijiet ekwi tal-kompetizzjoni bejn gruppi komparabbli ta’ istituzzjonijiet ta’ kreditu u ditti tal-investiment. (18) Minħabba li l-istituzzjonijiet ta’ kreditu u d-ditti tal-investiment fis-suq intern huma involuti f’kompetizzjoni diretta, ir-rekwiżiti tal-monitoraġġ għandhom ikunu ekwivalenti fl-Unjoni kollha. (19) Kull meta fil-perkors tas-superviżjoni jkun meħtieġ li jkun stabilit l-ammont tal-fondi proprji kkonsolidati ta’ grupp ta’ istituzzjonijiet ta’ kreditu u ditti tal-investiment, il-kalkolazzjoni għandha ssir f’konformità ma’ dan ir-Regolament. (20) Skont dan ir-Regolament ir-rekwiżiti tal-fondi proprji japplikaw fuq bażi individwali u bażi konsolidata, sakemm l-awtoritajiet kompetenti ma japplikawx is-superviżjoni fuq bażi individwali meta jqisu li dan ikun xieraq. Superviżjoni individwali, konsolidata u transfruntiera konsolidata huma strumenti utli fis-superviżjoni ta’ istituzzjonijiet ta’ kreditu u ditti tal-investiment. (21) Sabiex tkun żgurata solvenza adegwata tal-istituzzjonijiet ta’ kreditu u d-ditti tal-investiment fi ħdan grupp huwa essenzjali li r-rekwiżiti kapitali japplikaw fuq il-bażi tas-sitwazzjoni konsolidata ta’ dawn l-istituzzjonijiet fil-grupp. Sabiex ikun żgurat li fondi proprji jiġu distribwiti b’mod adegwat fi ħdan il-grupp u jkunu disponibbli biex ikun protett it-tfaddil meta jkun meħtieġ, ir-rekwiżiti kapitali għandhom japplikaw għall-istituzzjonijiet ta’ kreditu u d-ditti tal-investiment individwali fi ħdan il-grupp, sakemm dan l-objettiv ma jkunx jista’ effettivament jinkiseb b’xi mod ieħor. (22) It-teknika kontabilistika preċiża li trid tintuża għall-kalkolu tal-fondi proprji, l-adegwatezza tagħhom għar-riskju li għalih tkun esposta l-istituzzjoni ta’ kreditu jew ditta tal-investiment, u għall-valutazzjoni tal-konċentrazzjoni tal-iskoperturi għandha tqis id-dispożizzjonijiet tad-Direttiva tal-Kunsill 86/635/KEE tat-8 ta’ Diċembru 1986 dwar il-kontijiet annwali u l-kontijiet konsolidati ta’ banek u istituzzjonijiet finanzjarji oħrajn[12], li tinkorpora ċerti adattamenti tad-dispożizzjonijiet tas-Seba' Direttiva tal-Kunsill tat-13 ta’ Ġunju tal-1983 dwar il-kontijiet konsolidati[13] jew tar-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta' standards internazzjonali tal-kontabilità[14], skont liema waħda tirregola l-ikkontabilizzar tal-istituzzjonijiet ta’ kreditu u d-ditti tal-investiment taħt id-dritt nazzjonali. (23) Għall-finijiet li tkun żgurata solvenza adegwata huwa importanti li jkunu stabiliti r-rekwiżiti kapitali li jippeżaw l-assi u l-elementi li ma jidhrux fil-karta bilanċjali skont il-grad tar-riskju. (24) Fis-26 ta’ Ġunju 2004, il-BCBS adottat ftehim ta’ qafas dwar il-konverġenza internazzjonali dwar il-kejl tal-kapital u r-rekwiżiti kapitali (‘qafas ta’ Basel II’). Id-dispożizzjonijiet fid-Direttiva 2006/48/KE u 2006/49/KE li dan ir-Regolament inkorpora jifformaw l-ekwivalenti għad-dispożizzjonijiet tal-ftehim qafas ta’ Basel II. Konsegwentement, minħabba li jinkorpora l-elementi supplimentari ta’ Basel III dan ir-Regolament jifforma l-ekwivalenti għad-dispożizzjonijiet tal-ftehimiet ta’ Basel II u III. (25) Huwa essenzjali li titqies id-diversità tal-istituzzjonijiet ta’ kreditu u d-ditti tal-investiment fl-Unjoni billi jkunu pprovduti approċċi alternattivi għall-kalkolu tar-rekwiżiti kapitali għar-riskju tal-kreditu u jinkorporaw livelli differenti ta’ sensittività għar-riskju u jirrikedu gradi differenti ta’ sofistikazzjoni. L-użu ta’ klassifikazzjonijiet esterni u l-istimi proprji tal-istituzzjonijiet ta’ kreditu u d-ditti tal-investiment tal-parametri tar-riskju tal-kreditu individwali jirrappreżenta titjib sinifikanti fis-sensittività tar-riskju u l-korrettezza prudenzjali tar-regoli tar-riskju tal-kreditu. Għandu jkun hemm inċentivi xierqa għall-istituzzjonijiet ta’ kreditu u d-ditti tal-investiment biex jiċċaqalqu lejn approċċi aktar sensittivi għar-riskju. Meta jipproduċu l-istimi meħtieġa biex ikunu applikati l-approċċi għar-riskju tal-kreditu ta’ dan ir-Regolament, l-istituzzjonijiet ta’ kreditu u d-ditti tal-investiment għandhom itejbu l-kejl tar-riskju tal-kreditu u l-proċessi tal-immaniġjar tal-istituzzjonijiet ta’ kreditu u d-ditti tal-investiment biex il-metodi tal-istabiliment tar-rekwiżiti regolatorji ta’ fondi proprji disponibbli tal-istituzzjonijiet ta’ kreditu u d-ditti tal-investiment li jirriflettu s-sofistikazzjoni tal-proċessi tal-istituzzjonijiet ta’ kreditu u d-ditti tal-investiment individwali. F’dan ir-rigward, l-ipproċessar tad-dejta relatata mal-ksib u l-immaniġjar tal-iskoperturi għall-klijenti għandu jitqies li jinkludi l-iżvilupp u l-validazzjoni ta’ sistemi tal-immaniġjar u l-kejl tar-riskju tal-kreditu. Dak iservi mhux biss biex jiġi ssodisfat l-interess leġittimu tal-istituzzjonijiet ta’ kreditu u d-ditti tal-investiment iżda wkoll għall-fini ta’ dan ir-Regolament, li jintużaw metodi aħjar għall-kejl u l-immaniġjar tar-riskju kif ukoll biex jintużaw għall-finijiet regolatorji ta’ fondi proprji. (26) Ir-rekwiżiti kapitali għandhom ikunu pproporzjonati għar-riskji indirizzati. B’mod partikolari, it-tnaqqis fil-livelli tar-riskju li jitnissel meta jkollok numru kbir ta’ skoperturi relattivament żgħar għandu jkun rifless fir-rekwiżiti. (27) F’konformità mad-deċiżjoni tal-BCBS, kif approvata mill-GHOS fl-10 ta’ Jannar 2011, l-istrumenti ta’ Grad 1 Addizzjonali u Grad 2 ta’ istituzzjoni għandhom jitnaqqsu fil-valur jew għandhom jinqelbu b’mod sħiħ f’kapital ta’ Grad 1 ta’ Ekwità Komuni fil-punt ta’ nonvijabilità tal-istituzzjoni. (28) Id-dispożizzjonijiet ta’ dan ir-Regolament jirrispettaw il-prinċipju ta’ proporzjonalità, u jqisu b’mod partikolari d-diversità fid-daqs u l-iskala tal-operazzjonijiet u l-firxa tal-attivitajiet tal-istituzzjonijiet ta’ kreditu u d-ditti tal-investiment. Ir-rispett għall-prinċipju tal-proporzjonalità jfisser ukoll li l-proċeduri tal-klassifikazzjoni l-aktar sempliċi possibbli, anki fl-Approċċ Bażat fuq Klassifikazzjonijiet Interni (Approċċ ‘IRB’), huma rikonoxxuti għal skoperturi fil-livell tal-konsumatur. (29) In-natura ‘evoluzzjonarja’ ta’ dan ir-Regolament tippermetti lill-istituzzjonijiet ta’ kreditu u d-ditti tal-investiment biex jagħżlu fost tliet approċċi ta’ kumplessità differenti. Sabiex l-istituzzjonijiet ta’ kreditu u d-ditti tal-investiment speċjalment dawk żgħar ikunu jistgħu jagħżlu Approċċ IRB aktar sensittiv għar-riskju, id-dispożizzjonijiet relevanti għandhom jinqraw bħala tali li l-klassijiet tal-iskoperturi jinkludu l-iskoperturi kollha li jkunu, direttament jew indirettament, impoġġija fuq l-istess livell magħhom f’dan ir-Regolament. Bħala regola ġenerali, l-awtoritajiet kompetenti m’għandhomx jiddiskriminaw bejn it-tliet approċċi fir-rigward tal-Proċess tar-Rieżami Superviżorju, jiġifieri l-istituzzjonijiet ta’ kreditu u d-ditti tal-investiment li joperaw skont id-dispożizzjonijiet tal-Approċċ Standardizzat m’għandhomx għal dik ir-raġuni biss issirilhom superviżjoni fuq bażi aktar stretta. (30) Għandu jingħata rikonoxximent akbar lit-tekniki tal-mitigazzjoni tar-riskju tal-kreditu fi ħdan il-qafas tar-regoli mfassla biex ikun żgurat li s-solvenza ma tkunx imminata minn rikonoxximent mhux xieraq. Il-kolleteral bankarju ordinarju attwali relevanti tal-Istati Membri għall-mitigazzjoni tar-riskji tal-kreditu kull meta jkun possibbli għandhom jiġu rikonoxxuti fl-Approċċ Standardizzat, iżda wkoll f’approċċi oħrajn. (31) Sabiex ikun żgurat li r-riskji u t-tnaqqisiet tar-riskji li jfeġġu mill-attivitajiet ta’ titolizzazzjoni u investimenti tal-istituzzjonijiet ta’ kreditu u d-ditti tal-investiment jiġu riflessi kif jixraq fir-rekwiżiti kapitali tal-istituzzjonijiet ta’ kreditu u d-ditti tal-investiment jeħtieġ li jiġu inklużi regoli li jipprevedu trattament sensittiv għar-riskju u prudenzjalment sod ta’ tali attivitajiet u investimenti. (32) Ir-riskju operazzjonali jkun riskju sinifikanti li jħabbtu wiċċhom miegħu l-istituzzjonijiet ta’ kreditu u d-ditti tal-investiment li jeħtieġu kopertura tal-fondi proprji. Huwa essenzjali li titqies id-diversità tal-istituzzjonijiet ta’ kreditu u d-ditti tal-investiment fl-Unjoni billi jkunu pprovduti approċċi alternattivi għall-kalkolu tar-rekwiżiti tar-riskju operazzjonali u jinkorporaw livelli differenti ta’ sensittività għar-riskju u jeħtieġu gradi differenti ta’ sofistikazzjoni. Għandu jkun hemm inċentivi xierqa għall-istituzzjonijiet ta’ kreditu u d-ditti tal-investiment biex jiċċaqalqu lejn approċċi aktar sensittivi għar-riskju. Fid-dawl tal-istat avvanzat emerġenti għall-kejl u l-immaniġjar tar-riskju operazzjonali ir-regoli għandhom jinżammu taħt rieżami u għandhom jiġu aġġornati kif jixraq inkluż fir-rigward tal-addebitament għal linji ta’ negozju differenti u r-rikonoxximent tat-tekniki tal-mitigazzjoni tar-riskju. F’dan ir-rigward għandha tingħata attenzjoni partikolari biex titqies l-assigurazzjoni fl-approċċi sempliċi għall-kalkolu tar-rekwiżiti kapitali għar-riskju operazzjonali. (33) Il-monitoraġġ u l-kontroll tal-iskoperturi ta’ istituzzjoni ta’ kreditu għandhom ikunu parti integrali mis-superviżjoni tagħha. Għaldaqstant, konċentrazzjoni eċċessiva ta’ skoperturi għal klijent wieħed jew grupp ta’ klijenti relatati bejniethom jista’ jirriżulta f’riskju inaċċettabbli ta’ telf. Tali sitwazzjoni tista’ titqies bħala preġudizzjali għas-solvenza tal-istituzzjoni tal-kreditu. (34) Meta tkun stabilita l-eżistenza ta’ grupp ta’ klijenti relatati bejniethom u b’hekk skoperturi li jikkostitwixxu riskju wieħed, huwa importanti wkoll li jitqiesu r-riskji li jitnisslu minn sors komuni ta’ finanzjament sinifikanti pprovdut mill-istituzzjoni ta’ kreditu jew ditta tal-investiment innifisha, il-grupp finanzjarju tagħha jew il-partijiet relatati magħha. (35) Waqt li jkun mixtieq li l-kalkolu jkun bbażata fuq il-valur tal-iskopertura fuq dak ipprovdut għall-finijiet tar-rekwiżiti ta’ fondi proprji, jixraq li jiġu adottati regoli għall-monitoraġġ ta’ skoperturi kbar mingħajr ma jkunu applikati piżijiet tar-riskju jew livelli tar-riskju. Barra minn hekk, it-tekniki tal-mitigazzjoni tar-riskju tal-kreditu applikati fir-reġim tas-solvenza tfasslu bil-premessa ta’ riskju tal-kreditu ddiversifikat sewwa. Fil-każ ta’ skoperturi kbar li jittrattaw konċentrazzjoni tar-riskju ta’ isem wieħed, ir-riskju tal-kreditu ma jkunx iddiversifikat sewwa. L-effetti ta’ dawn it-tekniki għaldaqstant għandhom ikunu soġġetti għal salvagwardji prudenzjali. F’dan il-kuntest, huwa meħtieġ li jkun dispost irkupru effettiv tal-protezzjoni tar-riskju għall-finijiet ta' skoperturi kbar. (36) Minħabba li telf li jitnissel minn skopertura ta’ istituzzjoni ta’ kreditu jew ditta tal-investiment jista’ jkun gravi daqs telf minn kwalunkwe skopertura oħra, tali skoperturi għandhom jiġu trattati u rrapportati bl-istess mod bħal kwalunkwe skoperturi oħra. Madankollu, ġie introdott limitu kwantitattiv alternattiv biex itaffi l-impatt sproporzjonat ta’ tali approċċ fuq istituzzjonijiet iżgħar. Barra minn hekk, skoperturi ta’ terminu qasir marbuta ma’ trażmissjoni ta’ flus inklużi t-twettiq ta’ servizzi ta’ pagamenti, servizzi ta' kklerjar, saldu u kustodja għall-klijienti jkunu eżenti sabiex jitħaffef il-funzjonament tajjeb tas-swieq finanzjarji u tal-infrastruttura marbuta magħhom. Dawk is-servizzi jkopru, pereżempju t-twettiq tal-ikklerjar u s-saldu ta' fondi u attivitajiet simili sabiex ikun iffaċilitat is-saldu. L-iskoperturi relatati jinkludu skoperturi li ma jkunux prevedibbli u għalhekk istituzzjoni ta’ kreditu ma jkollhiex kontroll sħiħ fuqhom, inter alia, bilanċi fuq kontijiet interbankarji li jirriżultaw minn pagamenti ta’ klijenti, inklużi tariffi u mgħaxxijiet ikkreditati jew iddebitati, u ħlasijiet oħra għas-servizzi għall-klijenti, kif ukoll il-kollateral mogħti jew irċevut. (37) Huwa importanti li titneħħa d-diverġenza bejn l-interessi tal-impriżi li "jirripakkjaw" is-selfiet f’titoli kummerċjabbli u fi strumenti finanzjarji oħra (oriġinaturi jew sponsers) u dawk tal-impriżi li jinvestu f’dawn it-titoli jew l-istrumenti (investituri). Huwa importanti wkoll li l-interessi tal-oriġinatur jew tal-isponser u l-interessi tal-investituri jkunu allinjati. Sabiex iseħħ dan, l-oriġinatur jew l-isponser għandhom iżommu interess sinifikanti fl-assi konċernati. Għalhekk huwa importanti għall-oriġinaturi jew l-isponsers li jżommu skopertura għar-riskju tas-selfiet imsemmija. B’mod ġenerali, tranżazzjonijiet ta’ titolizzazzjoni m’għandhomx ikunu strutturati b’tali mod li jevitaw l-applikazzjoni tar-rekwiżit ta’ ritenzjoni, b’mod partikolari permezz ta’ kwalunkwe tariffa jew struttura ta’ primjum jew it-tnejn. Ritenzjoni bħal din għandha tkun applikabbli fis-sitwazzjonijiet kollha fejn is-sustanza ekonomika ta’ titolizzazzjoni tkun applikabbli, ikunu x’ikunu l-istrutturi jew l-istrumenti ġuridiċi li jintużaw biex tinkiseb din is-sustanza ekonomika. B’mod partikolari f’każ fejn ikun hemm trasferiment ta’ riskju tal-kreditu permezz ta’ titolizzazzjoni, l-investituri għandhom jiddeċiedu biss wara li jkunu wettqu d-diliġenza dovuta b’mod sħiħ, ħaġa li għaliha jeħtieġu informazzjoni adegwata dwar it-titolizzazzjonijiet. (38) M’għandux ikun hemm applikazzjonijiet multipli tar-rekwiżit ta’ ritenzjoni. Għal kwalunkwe titolizzazzjoni jkun biżżejjed li wieħed biss mill-oriġinatur, l-isponser jew il-mutwanti oriġinali ikun soġġett għar-rekwiżit. B'mod simili, meta tranżazzjonijiet ta' titolizzazzjoni jkun fihom titolizzazzjonijiet oħra bħala sottostanti, ir-rekwiżit tar-ritenzjoni għandu jkun applikat biss għat-titolizzazzjoni li tkun soġġetta għall-investiment. Riċevibbli mixtrija m’għandhomx ikunu soġġetti għar-rekwiżit ta’ ritenzjoni jekk jitnisslu minn attività korporattiva meta jiġu ttrasferiti jew mibjugħin biex tkun iffinanzjata tali attività. L-awtoritajiet kompetenti għandhom japplikaw il-piż tar-riskju fir-rigward ta’ nonkonformità mad-diliġenza dovuta u l-obbligi ta’ mmaniġjar tar-riskju fir-rigward tat-titolizzazzjoni għal ksur mhux trivjali tal-politiki u l-proċeduri li jkunu relevanti għall-analiżi tar-riskji sottostanti. (39) Għandha tiġi eżerċitata d-diliġenza dovuta sabiex jiġu vvalutati b’mod korrett ir-riskji li jinħolqu minn skoperturi ta’ titolizzazzjoni kemm fil-portafoll tan-negozjar kif ukoll fil-portafoll mhux ta' negozjar. Barra minn hekk, l-obbligi tad-diliġenza dovuta jeħtieġ li jkunu proporzjonati. Proċeduri ta’ diliġenza dovuta għandhom jikkontribwixxu biex titrawwem fiduċja akbar bejn l-oriġinaturi, l-isponsers u l-investituri. Għalhekk huwa mixtieq li informazzjoni relevanti rigward il-proċeduri ta’ diliġenza dovuta jkunu ddivulgati b’mod xieraq. (40) Meta istituzzjoni ta’ kreditu jew ditta tal-investiment iġarrab skopertura għall-impriża prinċipali tagħha stess jew għal sussidjarji oħra tal-impriża prinċipali tagħha, jeħtieġ prudenza partikolari. L-immaniġjar tal-iskoperturi magħmula mill-istituzzjonijiet ta’ kreditu u d-ditti tal-investiment għandha titwettaq b’mod kompletament awtonomu, f’konformità mal-prinċipji ta’ mmaniġjar tajjeb, mingħajr ma jitqiesu kunsiderazzjonijiet oħra. Fil-qasam ta’ skoperturi kbar, għandhom jiġu stabiliti standards speċifiċi, inklużi restrizzjonijiet aktar stretti, għal skoperturi magħmula minn istituzzjoni ta’ kreditu lill-grupp proprju tagħha. Tali standards ma jeħtieġux, madankollu, li jkunu applikati meta l-impriża prinċipali tkun kumpanija azzjonarja finanzjarja (kumpanija holding finanzjarja) jew istituzzjoni ta’ kreditu jew meta is-sussidjarji l-oħra jkunu istituzzjonijiet ta’ kreditu jew finanzjarji jew impriżi li joffru servizzi anċillari, sakemm tali impriżi kollha jkunu koperti mis-superviżjoni tal-istituzzjoni ta’ kreditu fuq bażi konsolidata. (41) Minħabba s-sensittività għar-riskju tar-regoli b'rabta mar-rekwiżiti kapitali, huwa mixtieq li jinżamm taħt analiżi jekk dawn ikollhomx effetti sinifikanti fuq iċ-ċiklu ekonomiku. Il-Kummissjoni, li tqis il-kontribuzzjoni tal-Bank Ċentrali Ewropew, għandha tirrapporta dwar dawn l-aspetti lill-Parlament Ewropew u lill-Kunsill. (42) Ir-rekwiżiti kapitali għall-kummerċjanti tal-komoditajiet, inklużi dawk il-kummerċjanti attwalment eżentati mir-rekwiżiti tad-Direttiva 2004/39/KE, għandhom jiġu riveduti. (43) L-objettiv tal-liberalizzazzjoni tas-swieq tal-gass u l-elettriku huwa ekonomikament u politikament importanti għall-Komunità. Għal din ir-raġuni, ir-rekwiżiti kapitali u regoli prudenzjali oħra li jridu jiġu applikati għal kumpaniji attivi f’dawk is-swieq għandhom ikunu propozjonati u m’għandhomx jinterferixxu bla bżonn fl-ilħuq tal-objettiv tal-liberalizzazzjoni. Dan l-objettiv għandu, b’mod partikolari, ikun il-bażi tar-rieżamijiet ta’ dan ir-Regolament meta dawn jitwettqu. (44) L-istituzzjonijiet ta’ kreditu u d-ditti tal-investiment li jinvestu f’rititolizzazzjonijiet għandhom jeżerċitaw id-diliġenza dovuta anki fir-rigward tat-titolizzazzjonijiet sottostanti u l-iskoperturi mhux ta’ titolizzazzjoni li finalment huma bbażati fuqhom tal-ewwel. L-istituzzjonijiet ta’ kreditu u d-ditti tal-investiment għandhom jivvalutaw jekk l-iskoperturi fl-ambitu ta’ programmi ta’ karti kummerċjali appoġġati mill-assi jikkostitwixxux skoperturi ta’ rititolizzazzjonijiet, inklużi dawk fil-kuntest ta’ programmi li jakkwistaw segmenti superjuri ta’ puli separati ta’ selfiet sħaħ meta l-ebda waħda minn dawn is-selfiet ma tkun skopertura ta’ titolizzazzjoni jew rititolizzazzjoni, u meta l-protezzjoni għall-ewwel telf għal kull investiment ikun ipprovdut mill-bejjiegħ tas-selfiet. Fis-sitwazzjoni tal-aħħar, faċilità tal-likwidità speċifika għal pula ġeneralment ma jkollhiex tiġi kkunsidrata bħala skopertura ta’ rititolizzazzjoni peress li din tirrappreżenta segment minn pula ta’ assi unika (jiġifieri, il-pula applikabbli ta’ selfiet sħaħ) li ma jkun fiha l-ebda skoperturi ta’ titolizzazzjoni. B’kuntrast, titjib tal-kreditu mifrux mal-programm kollu li jkopri biss parti mit-telf lil hinn mill-protezzjoni pprovduta mill-bejjiegħ fid-diversi puli ġeneralment ikun jikkostitwixxi t-tqassim f’segmenti tar-riskju ta’ pula ta’ assi multipli li jkun fih mill-inqas skopertura ta’ titolizzazzjoni waħda, u għaldaqstant ikun skopertura ta’ rititolizzazzjoni. Madankollu, jekk tali programm jiffinanzja lilu nnifsu kompletament bi klassi waħda ta’ karta kummerċjali, u jekk it-titjib tal-kreditu mifrux mal-programm kollu ma jkunx rititolizzazzjoni jew il-karta kummerċjali tkun appoġġata b’mod sħiħ mill-istituzzjoni ta’ kreditu jew ditta tal-investiment li tkun qed tisponserjah, u tħalli lill-investitur fil-karta kummerċjali effettivament espost għar-riskju ta’ inadempjenza tal-isponser minflok tal-puli jew l-assi sottostanti, dik il-karta kummerċjali ġeneralment m’għandhiex titqies bħala skopertura ta’ rititolizzazzjoni. (45) Id-dispożizzjonijiet dwar il-valwazzjoni prudenti għall-portafoll tan-negozjar għandhom japplikaw għall-istrumenti kollha mkejla fil-valur ġust, kemm jekk fil-portafoll tan-negozjar kif ukoll jekk fil-portafoll mhux ta' negozjar tal-istituzzjonijiet ta’ kreditu u ditti tal-investiment. Għandu jiġi kkjarifikat li, meta l-applikazzjoni tal-valwazzjoni prudenti twassal għal valur riportat iċken milli attwalment rikonoxxut fil-kontijiet, il-valur assolut tad-differenza għandu jitnaqqas mill-fondi proprji. (46) L-istituzzjonijiet ta’ kreditu u d-ditti tal-investiment għandu jkollhom għażla jekk japplikawx rekwiżit kapitali għal jew inaqqsu mill-entrati ta’ Grad 1 ta’ Ekwità Komuni dawk il-pożizzjonijiet ta’ titolizzazzjoni li jirċievu piż tar-riskju ta’ 1 250 % skont dan ir-Regolament, irrispettivament minn jekk il-pożizzjonijiet ikunux fil-portafoll tan-negozjar jew fil-portafoll mhux ta' negozjar. (47) L-istituzzjonijiet oriġinaturi jew sponser m’għandhomx ikunu kapaċi jduru mal-projbizzjoni ta’ appoġġ impliċitu billi jużaw il-portafolji tan-negozjar tagħhom sabiex jipprovdu tali appoġġ. (48) Id-Direttiva 2006/48/KE introduċiet piż tar-riskju preferenzjali skont l-approċċ standardizzat għall-iskoperturi għal impriżi żgħar u medji jew persuni fiżiċi u l-possibilità għall-istituzzjonijiet li japplikaw approċċi bbażati fuq klassifikazzjonijiet interni meta huma stess jistmaw il-piż tar-riskju, u jirriflettu l-korrettezza tal-kriterji sottostanti partikolari proprji tagħhom. Il-piżijiet tar-riskju preferenzjali għandhom ikomplu jibqgħu fis-seħħ anki taħt dan ir-Regolament. Madankollu, il-merti potenzjali tat-tnaqqis tal-piżijiet tar-riskju jew l-espansjoni tal-applikazzjoni tagħhom għal aktar skoperturi għandhom jiġu analizzati fi żmien 24 xahar wara d-dħul fis-seħħ ta’ dan ir-Regolament. Tali analiżi għandha tkun ibbażata fuq l-evidenza u għandha tqis dejta affidabbli dwar it-telf tal-kreditu fuq skoperturi għal impriżi żgħar u medji jew persuni fiżiċi matul iċ-ċiklu ekonomiku sħiħ. L-impatt fuq l-għoti ta’ self għall-konsumaturi għandu jingħata attenzjoni partikolari fil-kuntest ta’ dan ir-rieżami. (49) Mingħajr ħsara għad-divulgazzjonijiet espliċitament meħtieġa minn dan ir-Regolament, l-għan tar-rekwiżiti tad-divulazzjoni għandu jkun li jipprovdi lill-parteċipanti tas-suq b’informazzjoni preċiża u komprensiva rigward il-profil tar-riskju tal-istituzzjonijiet individwali. L-istituzzjonijiet tal-kreditu u d-ditti tal-investiment għandhom għaldaqstant ikunu meħtieġa jiddivulgaw informazzjoni addizzjonali mhux espliċitament elenkata f’dan ir-Regolament meta tali divulgazzjoni tkun neċessarja biex ikun issodisfat dan l-għan. (50) Meta valutazzjoni tal-kreditu esterna għal pożizzjoni ta’ titolizzazzjoni tinkorpora l-effett tal-protezzjoni tal-kreditu pprovduta mill-istituzzjoni ta’ kreditu nnifisha, l-istituzzjoni m’għandhiex tibbenefika mill-piż tar-riskju aktar baxx li jirriżulta minn dik il-protezzjoni. Dan m’għandux iwassal għat-tnaqqis mill-kapital tat-titolizzazzjoni jekk hemm mezzi oħra biex ikun stabilit il-piż tar-riskju f’konformità mar-riskju attwali tal-pożizzjoni, u ma titqiesx tali protezzjoni tal-kreditu. (51) Minħabba l-prestazzjoni dgħajfa riċenti tagħhom, l-istandards għall-mudelli interni għall-kalkolu tar-rekwiżiti kapitali tar-riskju tas-suq għandhom jissaħħu. B’mod partikolari, il-qabda tar-riskji tagħhom għandha titlesta fir-rigward tar-riskji tal-kreditu fil-portafoll tan-negozjar. Barra minn hekk, il-addebitamenti kapitali għandhom jinkludu komponent adegwat għall-kundizzjonijiet ta’ stress biex jissaħħu r-rekwiżiti kapitali minħabba kundizzjonijiet tas-suq li qed jiddeterjoraw u sabiex jitnaqqas il-potenzjal għal proċikliċità. L-istituzzjonijiet ta’ kreditu u d-ditti tal-investiment għandhom iwettqu wkoll retrotestijiet tal-istress biex jeżaminaw liema xenarji jistgħu jkunu ta’ sfida għall-vijabilità tal-istituzzjonijiet sakemm ma jkunux jistgħu jippruvaw li jistgħu jgħaddu mingħajr test ta’ dan it-tip. Minħabba d-diffikultajiet partikolari riċenti sabiex il-pożizzjonijiet ta’ titolizzazzjoni jiġu ttrattati bl-użu ta’ approċċi bbażati fuq mudelli interni, il-kapaċità tal-istituzzjonijiet ta’ kreditu u d-ditti tal-investiment li jimmudellaw ir-riskji tat-titolizzazzjoni fil-portafolji tan-negozjar għandha tkun limitata u addebitament kapitali standardizzat għall-pożizzjonijiet ta’ titolizzazzjoni fil-portafoll tan-negozjar għandha tkun meħtieġa b’mod awtomatiku. (52) Dan ir-Regolament jistabilixxi eċċezzjonijiet limitati għal ċerti attivitajiet ta’ kummerċ ta’ korrelazzjoni, li f’konformità magħhom istituzzjoni tista’ titħalla mis-superviżur tagħha tikkalkula addebitament kapitali komprensiv għar-riskju soġġett għal rekwiżiti stretti. F’każijiet bħal dawn l-istituzzjoni għandha teħtieġ li tissoġġetta tali attivitajiet għal addebitament kapitali daqs l-akbar mill-addebitamenti kapitali skont dak l-approċċ żviluppat internament u 8 % tal-allokazzjoni ta’ kapital għal riskji speċifiċi skont il-metodu standardizzat ta’ kejl. M’għandhiex tkun meħtieġa tissoġġetta dawk l-iskoperturi għall-addebitament inkrimentali għar-riskju iżda għandhom jiġu inkorporati fil-miżuri tal-valur fir-riskju u fil-miżuri tal-valur fir-riskju taħt stress. (53) Minħabba n-natura u d-daqs tat-telf mhux mistenni imġarrab mill-istituzzjonijiet ta’ kreditu u d-ditti tal-investiment matul il-kriżi finanzjarja u ekonomika, huwa meħtieġ li tittejjeb aktar il-kwalità u l-armonizzazzjoni tal-fondi proprji li l-istituzzjonijiet ta’ kreditu u d-ditti tal-investiment jeħtieġu li jżommu. Dan għandu jinkludi l-introduzzjoni ta’ definizzjoni ġdida tal-elementi prinċipali tal-kapital disponibbli biex ikun assorbit it-telf mhux mistenni meta jfeġġ, titjib għad-definizzjoni ta’ kapital ibridu u rekwiżiti prudenzjali uniformi għal fondi proprji. Huwa meħtieġ ukoll li jiżdied b’mod sinifikanti l-livell ta’ fondi proprji, inklużi l-proporzjonijiet kapitali ġodda li jiffokaw fuq l-elementi prinċipali tal-fondi proprji disponibbli biex ikun assorbit it-telf meta jfeġġ. (54) Għall-finijiet ta’ tisħiħ tad-dixxiplina tas-suq u t-titjib tal-istabilità finanzjarja huwa meħtieġ li jkunu introdotti rekwiżiti aktar dettaljati għad-divulgazzjoni tal-forma u n-natura tal-kapital regolatorju u l-aġġustamenti prudenzjali magħmula sabiex ikun żgurat li l-investituri u d-depożitanti jkunu informati tajjeb biżżejjed rigward is-solvenza tal-istituzzjonijiet ta’ kreditu u d-ditti tal-investiment. (55) Id-definizzjoni ġdida tal-kapital u rekwiżiti kapitali regolatorji għandha tkun introdotta b’mod li tqis il-fatt li hemm punti tat-tluq u ċirkostanzi nazzjonali differenti, bi tnaqqis fil-varjazzjoni inizjali dwar l-istandards il-ġodda matul il-perjodu ta’ tranżizzjoni. Sabiex tkun żgurata kontinwità addattata fil-livell ta’ fondi proprji, injezzjonijiet eżistenti ta' kapital mis-settur pubbliku se jkollhom anterjorità għat-tul tal-perjodu ta’ tranżizzjoni. (56) Id-Direttiva 2006/48/KE ħtieġet lill-istituzzjonijiet tal-kreditu sabiex jipprovdu fondi proprji li jkunu mill-inqas ugwali għal ammonti minimi speċifikati sal-31 ta’ Diċembru 2011. Fid-dawl tal-effetti kontinwi tal-kriżi finanzjarja fis-settur bankarju u l-estensjoni tal-arranġamenti tranżizzjonali għar-rekwiżiti kapitali adottati mill-BCBS, huwa xieraq li jkun introdott mill-ġdid limitu aktar baxx għal perjodu limitat ta’ żmien sakemm ammonti suffiċjenti ta’ fondi proprji jkunu ġew stabiliti f’konformità mal-arranġamenti tranżizzjonali ta’ fondi proprji previsti f’dan ir-Regolament li se jkunu mdaħħla f’fażijiet b’mod progressiv mill-2013 sal-2019. Għal gruppi li jinkludu negozju bankarju jew ta’ investiment u negozju tal-assigurazzjoni sinifikanti, id-Direttiva 2002/87/KE dwar Konglomerati Finanzjarji, tipprovdi regoli speċifiċi biex ikun indirizzat tali ‘għadd doppju’ tal-kapital. Id-Direttiva 2002/87/KE hija bbażata fuq prinċipji miftehma fuq livell internazzjonali għat-trattament tar-riskju fis-setturi kollha. Din il-proposta ssaħħaħ il-mod kif dawn ir-regoli għal Konglomerati Finanzjarji għandhom japplikaw għal gruppi ta’ kumpaniji bankarji u tal-investiment, biex tkun żgurata l-applikazzjoni robusta u konsistenti tagħhom. Kwalunkwe bidliet oħra li huma neċessarji sejrin jiġu indirizzati fl-analiżi tad-Direttiva 2002/87/KE, mistennija fl-2012. (57) Il-kriżi finanzjarja enfasizzat li l-istituzzjonijiet ta’ kreditu u d-ditti tal-investiment issottovalutaw bil-kbir il-livell ta’ riskju ta’ kreditu tal-kontroparti assoċjat mad-derivati barra l-borża (OTC). Dan wassal lill-Mexxejja tal-G20, f’Settembru 2009, biex jappellaw għal aktar derivati OTC sabiex jiġu kklerjati permezz ta’ Kontroparti Ċentrali (CCP). Barra minn hekk, huma riedu li dawn id-derivati OTC li ma setgħux jiġu kklerjati ċentralment biex ikunu soġġetti għal rekwiżiti ogħla ta’ fondi proprji sabiex ikunu riflessi kif jixraq ir-riskji ogħla assoċjati magħhom. (58) B’segwitu għall-appell tal-Mexxejja tal-G-20, il-BCBS, bħala parti minn Basel III, materjalment bidel ir-reġim tar-riskju ta’ kreditu tal-kontroparti. Basel III hija mistennija li żżid b’mod sinifikanti r-rekwiżiti ta’ fondi proprji assoċjati mad-derivati OTC u t-tranżazzjonijiet li jiffinanzjaw it-titoli tal-istituzzjonijiet tal-kreditu u d-ditti tal-investiment u li toħloq inċentivi importanti għall-istituzzjonijiet tal-kreditu u d-ditti tal-investiment li jużaw is-CCPs. Basel III hija mistennija wkoll li tipprovdi aktar inċentivi biex jissaħħaħ l-immaniġjar tar-riskju tal-iskoperturi tar-riskju ta’ kreditu tal-kontroparti u li tirrevedi r-reġim attwali għat-trattament tal-iskoperturi tar-riskju ta’ kreditu tal-kontroparti għas-CCPs. (59) L-istituzzjonijiet għandhom iżommu fondi proprji addizzjonali minħabba r-riskju tal-aġġustament fil-valwazzjoni tal-kreditu li jitnissel mid-derivati OTC. L-istituzzjonijiet għandhom japplikaw ukoll korrelazzjoni tal-valur tal-assi ogħla fil-kalkolu tar-rekwiżiti tal-fondi proprji tal-iskoperturi tar-riskju ta’ kreditu tal-kontroparti li jitnissel mid-derivati OTC u t-tranżazzjonijiet li jiffinanzjaw it-titoli lil ċerti istituzzjonijiet finanzjarji. L-istituzzjonijiet tal-kreditu u d-ditti tal-investiment għandhom ukoll itejbu konsiderevolment il-kejl u l-immaniġjar tar-riskju ta’ kreditu tal-kontroparti billi jindirizzaw aħjar ir-riskju ta’ korrelazzjoni sfavorevoli, kontropartijiet u kollateral b’ingranaġġ għoli ħafna, akkumpanjati mit-titjib korrispondenti fl-oqsma tar-retrotestjar u l-ittestjar tal-istress. (60) Skoperturi kummerċjali għal CCPs ġeneralment jibbenefikaw minn kalkolu tal-valur nett multilaterali u mekkanmiżmu ta’ kondiviżjoni tat-telf ipprovduti mis-CCPs. Bħala konsegwenza, huma jinvolvu riskju ta’ kreditu tal-kontroparti aktar baxx u għaldaqstant għandhom ikunu soġġetti għal rekwiżit ta’ fondi proprji baxx ħafna. Fl-istess waqt, dan ir-rekwiżit għandu jkun pożittiv sabiex jiżgura li l-istituzzjonijiet ta' kreditu u ditti tal-investiment jintraċċaw u jimmonitorjaw l-iskoperturi tagħhom lis-CCPs bħala parti minn immaniġjar tajjeb tar-riskju u biex jiġi rifless li anki skoperturi kummerċjali lis-CCPs mhumiex ħielsa mir-riskju. (61) Fond ta’ inadempjenza tas-CCPs huwa mekkaniżmu li jippermetti l-kondiviżjoni (mutwalizzazzjoni) tat-telf fost il-membri tas-CCPs li jikklerjaw. Jintuża fil-każ li t-telf iġarrab mis-CCP wara l-inadempjenza ta’ membru tal-ikklerjar ikun ikbar mill-marġni u l-kontribuzzjonijiet tal-fond tal-inadempjenza pprovduti minn dak il-membru tal-ikklerjar u kwalunkwe difiża oħra li s-CCP jista’ juża qabel jirrikorri għall-kontribuzzjonijiet tal-fond tal-inadempjenza tal-kumplament tal-membri tal-ikklerjar. Minħabba dan, ir-riskju ta’ telf assoċjat mal-iskoperturi mill-kontribuzzjonijiet tal-fond tal-inadempjenza huwa ogħla minn dak assoċjat mal-iskoperturi kummerċjali. Għaldaqstant, dan it-tip ta’ skoperturi għandu jkun soġġett għal rekwiżit ogħla ta’ fondi proprji. (62) Il-“kapital ipotetiku” ta’ CCP għandu jkun il-varjabbli meħtieġ biex ikun stabilit ir-rekwiżit tal-fondi proprji għall-iskoperturi ta’ membru tal-ikklerjar mill-kontribuzzjonijiet tiegħu lill-fond ta’ inadempjenza ta’ CCP. M’għandux jinftiehem mod ieħor. B'mod partikolari, m’għandux jinftiehem bħala l-ammont tal-kapital li CCP teħtieġ li żżomm mill-awtorità kompetenti tagħha. (63) Ir-rieżami tat-trattament tar-riskju ta’ kreditu tal-kontroparti, u b’mod partikolari l-istabiliment ta’ rekwiżiti ogħla ta’ fondi proprji għal kuntratti ta’ derivati bilaterali sabiex jirriflettu r-riskju ogħla li tali kuntratti joħolqu għas-sistema finanzjarja, tifforma parti integrali mill-isforzi tal-Kummissjoni biex tiżgura swieq tad-derivati effiċjenti, sikuri u sodi. Konsegwentement, dan ir-Regolament jikkumplimenta l-proposta tal-Kummissjoni għal Regolament dwar id-derivati OTC, kontropartijiet ċentrali u repożitorji kummerċjali, tal-15 ta’ Settembru 2010[15]. (64) Is-snin preċedenti għall-kriżi finanzjarja kienu kkaratterizzati minn konċentrazzjoni eċċessiva fl-iskoperturi tal-istituzzjonijiet ta’ kreditu u d-ditti tal-investiment fir-rigward tal-fondi proprji tagħhom (ingranaġġ). Matul il-kriżi finanzjarja, it-telf u n-nuqqas ta’ finanzjament ġiegħel lill-istituzzjonijiet ta’ kreditu u d-ditti tal-investiment li jnaqqsu b’mod sinifikanti l-ingranaġġ tagħhom ta' terminu qasir. Dan kabbar il-pressjoni ’l isfel fuq il-prezzijiet tal-assi, ikkawża aktar telf għall-istituzzjonijiet ta’ kreditu u d-ditti tal-investiment li ġab miegħu aktar tnaqqis fil-fondi proprji tagħhom. Ir-riżultati finali ta’ dan il-moviment negattiv kienu tnaqqis fid-disponibilità tal-kreditu għall-ekonomija reali u kriżi aqwa u itwal. (65) Ir-rekwiżiti ta’ fondi proprji bbażati fuq ir-riskju huma essenzjali li jkunu żgurati fondi proprji biżżejjed biex ikopru t-telf mhux mistenni. Madankollu, il-kriżi wriet li dawn ir-rekwiżiti waħedhom mhumiex biżżejjed biex jevitaw li l-istituzzjonijiet ta’ kreditu u ditti tal-investiment jidħlu għal riskji eċċessivi u mhux sostenibbli ta' azzjoni ta' ingranaġġ. (66) F’Settembru 2009, il-Mexxejja tal-G-20 intrabtu li jiżviluppaw regoli maqbula fuq livell internazzjonali biex jiskoraġġixxu ingranaġġ eċċessiv. Għal dan il-għan, huma appoġġaw l-introduzzjoni ta’ proporzjon ta’ ingranaġġ bħala miżura supplimentari għall-qafas ta’ Basel II. (67) F’Diċembru 2010, il-BCBS ippubblikat linji gwida li jiddefinixxu l-metodoloġija għall-kalkolu tal-proporzjon ta’ ingranaġġ. Dawn ir-regoli jipprevedu perjodu ta’ osservazzjoni li se jkun mill-1 ta’ Jannar 2013 sal-1 ta’ Jannar 2017 li matulu, il-proporzjon ta’ ingranaġġ, il-komponenti tiegħu u l-imġiba tiegħu fir-rigward tar-rekwiżit ibbażat fuq ir-riskju sejrin jiġu mmonitorjati. Fuq il-bażi tar-riżultati tal-perjodu ta’ osservazzjoni, il-BCBS għandha l-ħsieb li tagħmel aġġustamenti finali għad-definizzjoni u l-kalibrar tal-proporzjon ta’ ingranaġġ fl-ewwel nofs tal-2017, bil-għan li ssir migrazzjoni għal rekwiżit vinkolanti fl-1 ta’ Jannar 2018 ibbażat fuq rieżami u kalibrar adatti. Il-linji gwida tal-BCBS jipprevedu wkoll id-divulgazzjoni tal-proporzjon ta’ ingranaġġ u l-komponenti tiegħu li jibda fl-1 ta’ Jannar 2015. (68) Proporzjon ta’ ingranaġġ huwa strument regolatorju u superviżorju ġdid għall-Unjoni. F’konformità mal-ftehimiet internazzjonali, huwa għandu jkun introdott l-ewwel bħala aspett addizzjonali li jista’ jkun applikat fuq istituzzjonijiet individwali skont id-diskrezzjoni tal-awtoritajiet superviżorji. L-obbligi tar-rapportar għall-istituzzjonijiet sejrin jippermettu analiżi u kalibrar adattati bil-għan li ssir il-migrazzjoni għal miżura vinkolanti fl-2018. (69) Meta jiġi rieżaminat l-impatt tal-proporzjon ta’ ingranaġġ fuq mudelli tan-negozju differenti, għandha tingħata attenzjoni partikolari għall-mudelli tan-negozju li jitqiesu bħala ta’ riskju baxx, bħas-self bl-ipoteki u s-self speċjalizzat ma’ gvernijiet reġjonali, awtoritajiet lokali jew entitajiet tas-settur pubbliku. (70) Sabiex ir-rieżami jiġi ffaċilitat, l-istituzzjonijiet ta’ kreditu u ditti tal-investiment għandhom, matul il-perjodu ta’ osservazzjoni jimmonitorjaw il-livell u l-bidliet fil-proporzjon ta’ ingranaġġ kif ukoll ir-riskju tal-ingranaġġ bħala parti mill-proċess ta’ valutazzjoni interna dwar l-adegwatezza kapitali (ICAAP - internal capital adequacy assessment process). Dan il-monitoraġġ għandu jkun inkluż fil-proċess tar-rieżami superviżorju. (71) Restrizzjonijiet fuq remunerazzjoni varjabbli jkunu element importanti biex ikun żgurat li l-istituzzjonijiet ta’ kreditu u d-ditti tal-investiment jibnu mill-ġdid il-livelli tal-kapital tagħhom meta joperaw fi ħdan il-medda tal-bafer. L-istituzzjonijiet ta’ kreditu u d-ditti tal-investiment huma diġà soġġetti għall-prinċipju li għotjiet u pagamenti diskrezzjonarji ta’ remunerazzjoni varjabbli għal dawk il-kategoriji tal-persunal li l-attivitajiet professjonali tagħhom għandhom impatt materjali fuq il-pro